НАРЕДБА № 8
ЗА ОБЩИНСКОТО ИМУЩЕСТВО

НА ТЕРИТОРИЯТА НА ОБЩИНА ПЕРНИК
/Приета с решение № 1093, Протокол № 4/ 07.03.2019г.,прието повторно с решение № 1066/ 28.02.2019г., Протокол № 3/28.02.2019г.,изм. и доп. с решение 112/26.02.2020г.; изм. и доп. с решение № 1289; изм. и доп. с решение 212/23.05.2024г. на Общински съвет Перник; изм. и доп. с решение 767/18.09.2025г.; допълнена с решение 782/16.10.2025г. на ОбС Перник /
ГЛАВА ПЪРВА
ОБЩИ РАЗПОРЕДБИ

Чл.1. С тази Наредба № 8 за общинското имущество на територията на община Перник, се уреждат реда за придобиване на право на собственост и на ограничени вещни права, за предоставяне за управление, под наем и за разпореждане с имoти и вещи – общинска собственост, правомощията на Кмета на Общината, на Кметовете на Кметства и Кметските наместници, в съответствие с разпоредбите на Закона за общинската собственост (ЗОС) и разпоредбите на действащото законодателство. В останалата част е наричана за краткост – Наредбата.
Чл.2. Наредбата не се прилага: 

1. При разпореждане с общински имоти, извършвано по реда и условията на Закона за приватизация и следприватизационен контрол. 

2. При упражняване правата на Община Перник върху общинската част от капитала на търговски дружества с общинско участие и върху капитала на едноличните търговски дружества.

3. При предоставяне на концесии върху обекти – публична общинска собственост.

4. При използване на общински имоти за разполагане на съоръжения с рекламна цел.

5. При създаването, преобразуването, дейността и закриването на общински предприятия по глава шеста от ЗОС. 

6. При управление и разпореждане с общински жилища.

7. (отм. с решение 767/18.09.2025г.)
Чл.3. Общинската собственост се управлява в интерес на населението на общината и в изпълнение на мандатната Стратегия за управление на Общинската собственост по чл.8, ал.8 от ЗОС и на Общинската годишна програма за развитие по чл.8, ал.9 от ЗОС, съобразно предназначението и нуждите, за които общинската собственост се предоставя, под общото ръководство и контрола на Общински съвет – гр. Перник. 

Чл.4. /1/ Годишната програма по чл.8, ал.9 от ЗОС се приема от Общинския съвет по предложение на Кмета на Община Перник, преди приемането на годишния бюджет на общината.

/2/ Най-малко един път в годината, кметът на общината съставя и предоставя на общинския съвет отчет за изпълнението на Програмата по предходната алинея, за състоянието на общинската собственост и за резултатите от нейното управление по видове и категории обекти. 

/3/ Кметът на Общината предоставя проектите за стратегия и програма за публично обсъждане от населението по ред, определен от Общинския съвет, като оповестява датата на обсъждането най-малко 15 дни предварително в местните средства за масово осведомяване. 

За постъпилите предложения се съставя протокол, който се прилага като неразделна част на проектa за стратегия и проекта за програма при внасянето им от Кмета на общината за разглеждане от общинския съвет.

/4/ Приетите проекти и промените в тях се обявяват в местните средства за масово осведомяване в 14 дневен срок от приемането им и се публикуват на интернет страницата на общината.
/5/ (нова, решение 767/18.09.2025г.) В изпълнение на Стратегията за управление на общинската собственост, се приема план за действие на общинските концесии в съответствие със Закона за концесиите.

ГЛАВА ВТОРА

ОБЩИНСКА СОБСТВЕНОСТ – ОБЩИ РАЗПОРЕДБИ

Чл.5. /1/ Общинската собственост е публична и частна. 

/2/ Промяна в характера на общинската собственост от публична в частна и обратно става с решение на Общински съвет. Предложение за промяна могат да се правят от лицата, които имат право да внасят проекти за решения в Общински съвет, чрез Кмета на Общината.

/3/ Предложенията се правят в писмена форма и съдържат:  

1. Точна идентификация на имота: 

- вид, местоположение, предназначение на имота и други данни в съответствие със Закона за кадастъра и имотния регистър; 

- акт за общинска собственост;

2. Конкретните мотиви за извършване на промяната по смисъла на чл.3 от Закона за общинската собственост;

3. Скица от действащия подробен устройствен план;

4. Становище на главния архитект на общината и на съответния ръководител на отдел  „Общинска собственост и контрол, търговия, транспорт и земеделие” /ОСКТТЗ/; 

/4/ Въз основа на доклад, изготвен надлежно от общинската администрация, Кметът на Общината внася в Общинския съвет предложението за промяна.

/5/ Промяна в предназначението на общинските имоти, което не води до промяна в характера на собствеността се извършва с решение на общински съвет, взето с обикновено мнозинство;
Чл.6. Всички решения на Общински съвет по придобиване, управление и разпореждане с общинско имущество, се вземат с мнозинство повече от половината от общия брой на общинските съветници, с изключение на случаите, в които се изисква друго квалифицирано мнозинство, съгласно ЗОС и тази Наредба.

ГЛАВА ТРЕТА
 ПРИДОБИВАНЕ НА ИМОТИ И ВЕЩИ


Чл.7. /1/ Общината придобива възмездно или безвъзмездно право на собственост и други ограничени вещни права: 

1. По силата на закон;

2. При предоставяне на Общината с акт на компетентен държавен орган;

3. Чрез закупуване на недвижими имоти и движими вещи със средства, предвидени от общинския бюджет;

4. Чрез замяна на имоти и вещи, които попадат в обхвата на чл.40, ал.2 от ЗОС.

5. Чрез извършване на доброволна или съдебна делба;

6. Чрез дарение или завещание в полза на общината;

7. Чрез изграждане на обекти върху общинска земя или върху терени, където в полза на общината е учредено право на строеж, на надстрояване или на пристрояване;

8. (изм. и доп. с решение 767/18.09.2025г.) Чрез принудително отчуждаване на недвижими имоти за осъществяване на мероприятия, попадащи в обхвата на чл.3, ал.2 от ЗОС по реда и условията на Глава трета принудително отчуждаване на имоти - частна собственост за общински нужди от ЗОС.

9. Чрез учредяване в полза на общината на ограничени вещни права по силата на правна сделка, разрешена от закона;
10 . Чрез наследяване по силата на чл. 11 от Закона за наследството /ЗН/;
11. С позоваване на придобивна давност в полза на общината чрез завладяване /заемане/ на безстопанствени имоти на територията на Общината, чийто собственик не може да бъде установен;
12. (изм. и доп. с решение 767/18.09.2025г.)  Чрез придобиване на имоти при условията и по реда на чл.15, чл.17, чл.199 и §8 от ЗУТ .
/2/ В случаите по алинея 1, собствеността се придобива с решение на Общински съвет, съгласно ЗОС и Закона за местното самоуправление и местната администрация (ЗМСМА). 

/3/ Изпълнението на решението на Общински съвет става с договор, сключен по съответния ред от Кмета на Общината.

/4/ В останалите случаи, извън посочените в алинея 2, собствеността се придобива с акт на Кмета на Общината или с договор, без да е необходимо решение на Общински съвет. 

Чл.8. Договорите и другите актове, с които се придобива право на собственост или други вещни права върху имоти общинска собственост подлежат на вписване в случаите и при условията на правилника за вписванията.
Чл.9. Имуществото, останало след ликвидация на търговско дружество, на което общината е била едноличен собственик на капитала, преминава в собственост на Общината. 

Чл.10. /1/(изм. и доп. с решение 767/18.09.2025г.)  Дарения и завещания на недвижими имоти и вещи се приемат от кмета на Общината при условията на чл.61, ал.2 от Закона за наследството и след решение на Общински съвет Перник.
/2/ Кметът на Общината или упълномощено от него длъжностно лице може да състави
и води публичен регистър за всички дарения. Регистърът съдържа номер по ред,
номер на договор, стойност на дарението, условия, срок и номер на писмото, с което
дарителят е информиран за изпълнението на волята му, съгласно договора. След
писмено съгласие на дарителя в регистъра може да се впише неговото/а име/фирма.
/3/ Когато дарението е безвъзмездно предоставяне на услуги, чрез изпълнение на строителни и монтажни работи, поддръжка, ремонт или разрушаване на сгради, почистване, озеленяване и други благоустройствени дейности, Кметът на Общината приема дарението с писмен договор и констативен протокол за извършената услуга. Стойността на дарението се удостоверява с финансово-счетоводни отчетни документи, включително за стойността на вложените материали и труд, които се прилагат към договора за дарение. В останалите случаи се ползва действащото законодателство.

Чл.11. /1/ Кметът на Общината, в рамките на предвидените по бюджета средства, сключва договори за доставка на машини, съоръжения, технологично оборудване, транспортни средства и други дълготрайни активи, след провеждане на процедурите по ЗОП и подзаконовите актове за обществените поръчки .

 /2/ Когато се налага закупуването на имоти и вещи с бюджетни средства, извън утвърдените, е необходимо решение на Общински съвет. 

Чл.12. /1/ Вещите, необходими за административните и стопанските нужди на общината, се закупуват от Кмета или упълномощени от него длъжностни лица.
/2/ Вещите, необходими за административните и стопанските нужди на звената, работещи на самостоятелна бюджетна сметка, се закупуват от ръководителя на звеното.

Чл.13. При изтичане на давностния срок по чл.67, ал.1 от Закона за собствеността и при нереализиране на отстъпеното право на строеж върху общинска земя, Кмета на Общината определя комисия, която да установи, че правото на строеж не е реализирано, съгласно изискванията на ЗС и ЗУТ въз основа на одобрени архитектурни проекти, издадени разрешения за строеж и протокол за строителна линия и ниво, след което предприема действия за разваляне на договора и за възстановяване на владението на общината.

ГЛАВА ЧЕТВЪРТА
УПРАВЛЕНИЕ И ОТДАВАНЕ ПОД НАЕМ НА ИМОТИ - ПУБЛИЧНА ОБЩИНСКА СОБСТВЕНОСТ

Чл.14. Управлението на общинската собственост се извършва законосъобразно и в интерес на гражданите на Община Перник. 

Чл.15. /1/ Управлението на имотите - публична общинска собственост се извършва съобразно тяхното предназначение, позволяващо адекватното изпълнение на функциите на Общинския съвет и на Общинската администрация.
/2/ Публичната общинска собственост, предназначена за осъществяване функциите на Общинския съвет и Общинската администрация, се управлява пряко от Кмета на Общината;
/3/ (изм. и доп. с решение 767/18.09.2025г.) Публичната общинска собственост, предназначена за осъществяване на функциите на кметството се управлява от кмета на съответното кметство, след решение на общински съвет. 

/4/ (изм. и доп. с решение 767/18.09.2025г.) Публичната общинска собственост, предназначена за осъществяване функциите на общинската администрация в населените места, които не са кметства се управлява от кметския наместник на съответното населено място след решение на общинския съвет.
/5/ Кметът на Общината, Кметовете на Кметства и Кметските наместници упражняват контрол по управлението на имотите по чл.3, ал.2, т.2 и т.3 от ЗОС по местонахождението им.
/6/ Поддържането и ремонтите на имотите и вещите - публична общинска собственост, се извършва от лицата, които ги управляват в рамките на предвидените за това бюджетни средства, които се определят с ежегодния бюджет на Общината.

 Чл.16. /1/ Имотите и вещите - публична общинска собственост, предназначени за трайно задоволяване на обществени потребности от местно значение, предоставени от Общинския съвет за ползване на юридически лица и звена на общинска бюджетна издръжка, се управлява от ръководителите на съответните организации под контрола на Кмета на общината и Кметовете на Кметства. Те се предоставят безвъзмездно. 

 /2/ Ръководителите на организациите или юридическите лица, които са на издръжка на общинския бюджет, осъществяват управлението на общинската собственост в рамките на предвидените за това бюджетни средства. Управлението може да бъде осъществено и с други средства, съгласувано с Кмета на Общината.

 /3/ Реда за стопанисване и управление се определя със заповед на Кмета на Общината;
Чл.17. /1/ Имоти и вещи - публична общинска собственост, които не са необходими за нуждите на органите на общината или на юридическите лица и звена на общинска бюджетна издръжка, могат да се предоставят от Кмета на Общината за безвъзмездно управление на други юридически лица и звена на бюджетна издръжка или на техни териториални структури, след решение на Общински съвет.

/2/ Ръководителите на юридическите лица по ал.1, осъществяват управлението на публичната общинска собственост от свое име, за своя сметка и на своя отговорност в рамките на действащата нормативна уредба, под контрола на Кмета на общината и Кметовете на Кметства.

 Чл.18. /1/ Предложение за предоставяне на имоти – публична общинска собственост за безвъзмездно управление може да се прави от Кметове на Кметства и Кметски наместници, ръководители на организациите и юридическите лица до Кмета на Община Перник в мотивиран вид. 

/2/ Общинската администрация изготвя мотивиран доклад, въз основа на който Кмета на Общината внася проект за решение в Общински съвет. 

Чл.19. /1/ Части от имоти – публична общинска собственост, с изключение на имотите, подлежащи на концесиониране, могат да се отдават под наем за срок до 10 години след решение на Общински съвет, след провеждане на публичен търг или публично оповестен конкурс, при условие, че се използват съобразно предназначението им и не се възпрепятства дейността на лицата, които ги управляват. 

/2/ Предложението по алинея 1, може да се прави от лицата, които ги управляват в мотивиран вид до Кмета на Общината, или по инициатива на Кмета на Общината, след предварително съгласуване с управляващия имота. Общинската администрация изготвя мотивиран доклад, въз основа на който Кмета на Общината внася проект за решение в Общински съвет.

/3/ Въз основа на решението на Общински съвет, Кмета на Общината издава заповед, с която утвърждава условията и критериите на публичния търг /публично оповестения конкурс.

/4/ Въз основа на резултатите от търга или конкурса по алинея 1, се сключва договор за наем от Кмета на Общината или от оправомощено от него длъжностно лице.

Чл.20. /1/ Имоти или части от тях – публична общинска собственост, предоставени за управление на училища, детски градини и общински обслужващи звена, могат да се отдават под наем чрез публичен търг/публично оповестен конкурс, след решение на Общинския съвет.

/2/Предложението по алинея 1 може да се прави от лицата, които ги управляват в мотивиран вид до Кмета на Общината, или по инициатива на Кмета на Общината, след предварително съгласуване с училищното ръководство, въз основа на което Кмета на Общината внася проект за решение в Общински съвет. 

/3/ Въз основа на решението на Общински съвет, Кмета на Общината издава заповед, с която утвърждава условията и критериите на публичния търг/публично оповестения конкурс.

/4/ Въз основа на резултатите от търга или конкурса по алинея 1, се сключва договор за наем от Кмета на Общината или от оправомощено от него длъжностно лице.
ГЛАВА ПЕТА
 УПРАВЛЕНИЕ И ОТДАВАНЕ ПОД НАЕМ НА ИМОТИ - ЧАСТНА ОБЩИНСКА СОБСТВЕНОСТ

Чл.21. /1/ Кметът на Общината организира, ръководи и контролира управлението на имоти – частна общинска собственост на територията на общината.

/2/ Ръководителите на юридическите лица и на звената на общинска бюджетна издръжка, осъществяват управлението на имотите - частна общинска собственост, предоставени им безвъзмездно за осъществяване на техните функции.

Чл.22. /1/ Общинският съвет може да предоставя безвъзмездно за управление имоти и вещи – частна общинска собственост на други юридически лица на бюджетна издръжка или на техни териториални структури.

/2/ Предложението по алинея 1 може да се прави от Кмета на Общината, Кметове на Кметства и Кметски наместници.

/3/ Въз основа на предложението по алинея 2, Общинската администрация изготвя мотивиран доклад, въз основа на който Кмета на Общината внася проект за решение в Общински съвет.

/4/ Въз основа на решението на Общински съвет, Кмета на Общината или оправомощено от него длъжностно лице, издава заповед и/или сключва договор .

Чл.23. /1/ Свободни нежилищни имоти или части от тях – частна общинска собственост, могат да се отдават под наем от Кмета на Общината след публичен търг или публично оповестен конкурс, който се провежда при условията, описани в Глава ІХ на тази Наредба, освен в случаите по чл.14, ал.4, ал.5 и ал.6 от ЗОС.

/2/ Въз основа на резултатите от търга или конкурса, Кмета на общината или
оправомощено от него длъжностно лице сключва договор за наем, чиито срок не може да бъде по-дълъг от 5 години.
/3/ В договора за наем са отразени всички условия, залегнали в тръжните или конкурсни книжа, както и в решенията на Общински съвет касаещи съответния имот. 

/4/ При спазване всички договорени клаузи от наемателя, след изтичането му, договора може да бъде продължен за още 5 години. 
Чл.24. /1/ Отдаването под наем на общински терени за поставяне на павилиони за търговска дейност, по схема одобрена от главния архитект на общината, се извършва след търг или конкурс, който се провежда при условията на тази Наредба.
/2/ Въз основа на резултатите от търга или конкурса, Кметът на общината или
оправомщено от него длъжностно сключва договор, чийто срок не може да бъде по-дълъг от 5 години.

/3/ В договора за наем се отразяват всички условия, залегнали в тръжната или конкурсна документация, както и в решението на Общинския съвет за провеждане на търга или конкурса.

/4/ При спазване на всички договорени клаузи от наемателя, след изтичане на пет годишния срок на договора, същия може да бъде продължен за още пет години.

/5/След изтичане срока на договора за наем, наемателят се задължава да върне имота на Общината във вида, в който му е предоставен.
Чл.25. (изм. и доп. с решение 212/23.05.2024г.)  /1/ Без търг или конкурс могат да се отдават под наем свободни нежилищни имоти – общинска собственост, след решение на Общински съвет  Перник на:

1. юридически лица с нестопанска цел, осъществяващи дейност в обществена полза за здравни, образователни и други хуманитарни дейности за социално задоволяване на съответните нужди на населението на общината и на общински търговски дружества. В решението се описват точната идентификация на имота и юридическото лице; мотивите за отдаването под наем; сроковете и наемната цена, както и други специфични условия и изисквания. Наемната цена се определя, съгласно Наредба № 2 за определянето и администрирането на местните такси и цени на услуги на територията на община Перник.

2. общински лечебни заведения - публични предприятия - търговски дружества с едноличен собственик на капитала Община Перник. В решението се описват точната идентификация на имота и юридическото лице; мотивите за отдаването под наем; сроковете и наемната цена, както и други специфични условия и изисквания. Наемната цена се определя, съгласно Наредба № 2 за определянето и администрирането на местните такси и цени на услуги на територията на община Перник.

/2/ Приоритетно се разглеждат такива дейности, които: 

1. ще са безплатни за населението, или ще се предлагат на фиксирани ниски цени;

2. ще са уникални и от особено значение за населението на общината; 

3. ще имат висок социален ефект. 

/3/ Въз основа на решението на Общински съвет, кметът на Общината или оправомощено от него длъжностно лице, сключва договор за наем.

 Чл.26. На търговски дружества могат да се отдават под наем поземлени имоти - частна общинска собственост, необходими като терени за временно използване, за спомагателни и допълнителни площадки, комуникации и други, свързани с изграждането, ремонта и поддържането на обекти на техническата инфраструктура за срока на ремонтно-строителните дейности, без търг или конкурс, след решение на Общински съвет. Наемната цена се определя съгласно Наредба за определянето и администрирането на местните такси и цени на услуги на територията на община Перник, приета след решение на Общински съвет. Въз основа на решението на Общинския съвет се сключва договор за наем от Кмета на общината. 
 Чл.27. /1/  (Изм. с решение № 112 /26.02.2020г.; изм. и доп. с решение 767/18.09.2025г.)  След решение на Общинския съвет, кметът на Общината предоставя безвъзмездно на правоимащите по чл.31 от ЗПП политически партии, които имат парламентарна група или достатъчен брой народни представители да образуват такава, нежилищни помещения за задоволяване на административните нужди на местните им структури.
/2/ Помещения по ал.1, могат да се предоставят и на политически партии, които на последните избори за народни представители са получили не по малко от едно на сто от действителните гласове в страната и извън страната,  с изключение на  гласовете по чл.279, ал.1, т.6 от Изборния кодекс.
/3/ (изм. и доп. с решение 767/18.09.2025г.) Исканията за предоставяне на помещения по ал.1 и ал.2  се отправят до кмета на Общината. Проектите за решения се подготвят от общинската администрация и се внасят за разглеждане в Общинския съвет с мотивиран доклад. 

/4/Политическите партии задължително прилагат към искането един от следните документи:
-надлежно издаден документ за Парламентарно представителство на партията в действащото Народно събрание;

-документ, удостоверяващ броя на народните представители от партията, в случай че същата няма парламентарна група;
-документ, удостоверяващ, че на последните избори за народни представители партията е получила не по малко от едно на сто от действителните гласове в страната и извън страната,  с изключение на  гласовете по чл.279, ал.1, т.6 от Изборния кодекс;

/5/ Кметът на Общината издава заповед за настаняване, въз основа на която се сключва договор за учредяване безвъзмездно право на ползване на правоимащата  политическа партия, със срок до края на мандата на съответното Народно събрание. 
Чл.27а.   (Нов- решение № 112 /26.02.2020 на ОбС) /1/ Без търг или конкурс, с решение на Общински съвет, могат да се отдават под наем нежилищни помещения за задоволяване на административните нужди на местните структури на синдикални организации.
/2/ Исканията за предоставяне на помещения по ал. 1 се отправят до Кмета на общината и до Председателя на Общинския съвет. Проектите за решения се подготвят от общинската администрация и се внасят за разглеждане в Общинския съвет с мотивиран доклад.

/3/ Синдикалните организации могат да наемат не повече от един имот, или части от него за офис на територията на Община Перник.
/4/ Общинските ръководства на Синдикалните организации задължително прилагат към искането препис от документа за регистрация на общинската структура на съответната национално представена синдикална организация по смисъла на КТ.
/5/ Кмета на Общината издава заповед за настаняване, въз основа на която се сключва договор за наем за срок до 3 /три/ години, определен в решението на  Общински съвет. Наемната цена се определя с решението на Общински съвет.

Чл.27б. (Нов- решение № 112 /26.02.2020 на ОбС) /1/ Без търг или конкурс с решение на Общинския съвет могат да се отдават под наем нежилищни помещения за задоволяване на административните нужди на местни структури на политическите партии, представени в местния законодателен орган – Общинския съвет.

/2/ Исканията за предоставяне на помещения по ал.1 се отправят до Кмета на Общината и до Председателя на Общинския съвет, проектите за решения се подготвят от Кмета и се внасят за разглеждане в Общинския съвет с мотивиран доклад.

/3/ Политическите партии задължително прилагат към искането: надлежен документ за представителство на партията в Общински съвет Перник, според последните местни избори, броя на общинските съветници, представители на партията в Общинския съвет.

/4/ При наличието на помещения Кметът на Общината издава заповед за настаняване въз основа на което се сключва договор за наем със срок до края на мандата на съответния Общински съвет, като наемната цена се определя с решение на Общинския съвет.

/5/ Не се предоставят помещения на политически партии по ал.1 ако те не са изпълнили задълженията си към Общината, произтичащи от ползването на други общински имоти.

/6/ Списъкът на помещенията и имотите, които могат да се отдават под наем по този член се приема и актуализира от Общинския съвет.

Чл.28. Наемните цени при отдаване под наем без търг или конкурс се определят по Наредба за определянето и администрирането на местните такси и цени на услуги на територията на община Перник, приета с решение на Общински съвет. 
Чл.29. /1/ За всяко отдаване под наем на имот - общинска собственост Кмета на Общината издава заповед и сключва договор, в които се съдържа: точната идентификация на лицето; предназначението на имота; вида и местоположението му; основанията за отдаването под наем; сроковете; наемната цена и начините за индексирането ѝ с процента на инфлация, други допълнителни условия и изисквания. 

/2/ Предоставянето на имота става в 7-дневен срок от подписването на договора и се извършва с приемо-предавателен протокол, описващ подробно състоянието на имота, подписан от общински служител и наемателя.

 Чл.30. Размерът на наемната цена за срока на наемното отношение се индексира на тримесечие с процента на инфлация за страната.
Чл.31. /1/ Неразделна част от всеки договор за наем е опис на всички движими вещи към момента на предаване на помещението, подписан задължително от двете договарящи се страни. 

/2/ Липсващите, унищожени или непоправимо повредените вещи, при прекратяване на договора се заплащат от наемателя по сметка на Общината, по действащи пазарни цени за същите или сродни вещи в момента на прекратяване на договора. 

Чл.32. /1/ Поддържането и текущите ремонти на отдадените под наем нежилищни недвижими имоти – частна общинска собственост са за сметка на наемателя; 

/2/ В договора може да се уговори основните ремонти да са за сметка на наемателя;

/3/ В някои случаи, след съставяне на констативен протокол от комисия, назначена от Кмета на Общината преди започването на ремонта, може да се допусне стойността на ремонта да бъде приспадната от наемната цена, след решение на Общинския съвет.

Чл.33.  (изм. и доп. с решение 767/18.09.2025г.) Прекратяването на наемните правоотношения става по реда на чл.15 от ЗОС. Договорът се прекратява, ако е констатирано дори само едно основание от фиксираните в чл.15 ал.1 от ЗОС или в договора за наем. 
Чл.34 /1/ Изземването на общински имоти, които се владеят или държат без основание, не се използват по предназначение или необходимостта от които е отпаднала, се извършва със заповед на Кмета на Община Перник. 

/2/ Заповедта се издава въз основа на констативен акт на комисия, назначена от Кмета на Община Перник, в който се посочват данни за: 

1. Точна идентификация на имота – предмет на изземване;

2. Акт за общинска собственост; 

3. Лицето, което владее/държи имота при условията на алинея 1 от Наредбата и чл.65, ал.1 от ЗОС ; 

4. Описание и характер на нарушението; 

5. Направени предписания за отстраняване на нарушението и срока за това;

/3/ Заповедта за изземване на имота се изпълнява по административен ред със съдействието на органите на полицията, отдел “Общински инспекторат” и служители на сектор "Здравеопазване, жилищна политика, спорт и социални дейности" и представители на “Жилфонд” ЕООД.
Чл.35. /1/ Общината владее и управлява безстопанствените имоти на своята територия.
/2/ В десетдневен срок от постъпване на сигнал в общинската администрация за наличие на безстопанствен имот по предложение на сектор “Общинска собственост” Кметът на Общината назначава комисия за установяване на безстопанствения имот.

/3/ В състава на комисията се включват представители на отдели/сектори: "Правен", "Общинска собственост", "Архитектура и благоустройство". Комисията съставя констативен протокол за наличието на имота и за неговото състояние.
/4/ Кметът на общината издава заповед за завземане на имота. Заповедта съдържа мерки, които трябва да се проведат за привеждането му в състояние да бъде използван по предназначение.
/5/ Завладеният безстопанствен имот се управлява, съобразно реда за управление на съответния вид имот, частна общинска собственост, указан в тази наредба или в наредбата по чл. 45а от Закона за общинската собственост.
ГЛАВА ШЕСТА

ВЕЩИ – УПРАВЛЕНИЕ И ОТДАВАНЕ

Чл.36. /1/ Кметът организира, ръководи и контролира управлението на вещи, обслужващи дейността на Общински съвет и Общинска администрация.

 /2/Кметовете на кметства и кметските наместници организират управлението на вещите, обслужващи дейността на администрацията по места.

/3/ Вещите - общинска собственост се управляват в интерес на населението на общината и с грижата на добър стопанин.

Чл.37. Кметът на Общината, може да възлага всеки един от елементите на управлението – използването, поддръжката, ремонта, опазването и охраната на вещите - частна общинска собственост на упълномощени от него общински служители. 

Чл.38. /1/ Вещите - частна общинска собственост, се предоставят безвъзмездно за управление и ползване на юридически лица и звена на общинска бюджетна издръжка със заповед на Кмета на Общината. 

/2/ Вещите с балансова стойност над 10 000 лв. се предоставят по реда на алинея 1 след решение на Общинския съвет.
/3/ Кметът на Общината внася в Общински съвет проект на решение заедно със становище с приложени към него:

1. мотивирано искане на заинтересуваното лице или организация; 

2. удостоверение, че то е на общинска бюджетна издръжка; 
3. списък на вещите - частна общинска собственост, с техните индивидуализиращи белези; 
4. количество и общата им балансова стойност.
/4/ Предоставените вещи - частна общинска собственост, на общински здравни, културни, образователни, спортни и комунални заведения, както и на общинските предприятия се управляват от техните ръководители.

/5/ Ръководителите по алинея 4 могат да отдават под наем предоставените им вещи, съгласувано с Кмета на Общината. Отдаването под наем се извършва само, ако е в полза на Общината и не нарушава нормалната работа на заведението или предприятието. 

/6/ Не могат да се предоставят под наем, да се преотстъпват за ползване и да се ползват съвместно с трети лица вещи - частна общинска собственост, предоставени безвъзмездно за ползване на юридически лица и организации на общинска издръжка.

Чл.39. /1/ Кметът на Общината, извън случаите на чл.41 от Наредбата, със заповед определя в кои случаи и на каква цена може да се определи възмездно ползване на вещи – частна общинска собственост.

/2/ Възмездното право на ползване по алинея 1, се предоставя от Кмета на Общината със заповед и/или договор.

Чл.40. Предоставянето за управление на вещи – частна общинска собственост, придобити по реда на чл.89 от ЗС, се извършва от Кмета на Общината след получаването и надлежното им регистриране в общинските книжа/регистри.

ГЛАВА СЕДМА

ОБЩИНСКИ АТЕЛИЕТА И ГАРАЖИ

Чл.41. /1/ Ежегодно до 31 януари, Общинският съвет, по предложение на Кмета на Общината утвърждава списък на общинските ателиета и гаражи, предназначени за:
1. отдаване под наем за задоволяване на лични нужди;
2. продажба на лица, настанени в тях по административен ред;
3. продажба чрез търг или конкурс.
/2/ Общинският съвет по предложение на Кмета на Общината през текущата
година извършва промени в списъка по алинея 1.
/3/ Списъкът по алинея 1 е публичен. 

Чл.42. /1/ Право на настаняване в общинско ателие има гражданин с постоянно местоживеене на територията на общината, който отговаря на следните условия:
1. Да е хабилитиран научен работник или да упражнява творческа професия в
областта на изкуството или културата;
2. Да не притежава собствено ателие;
3. Да не е придобивал ателие от общината или държавата последните 10 години;
4.  Да не е прехвърлял жилище, вилен имот или ателие на трети лица последните 10 години .
/2/ Желаещите да наемат ателие, подават молба до Кмета на общината,
придружена от всички необходими документи, удостоверяващи правата им по алинея 1
/3/ Молбите се картотекират в сектор "Общинска собственост".
Чл.43. /1/ Кметът на общината назначава комисия в състав от 3 до 5 члена, за разглеждане на молбите на лицата по чл.42, ал.2 и определя критериите за класиране на кандидатите. 

/2/ Комисията по ал.1 разглежда в едномесечен срок подадените молби и
съставя протокол. При наличие на подходящи свободни помещения предлага на
Кмета на Общината да издаде заповед за настаняване.
/3/ Въз основа на заповедта за настаняване, Кмета на Общината или оправомощено от
него длъжностно лице сключва договор за наем, в който се определят реда за предаване и приемане на имота, правата и задълженията на страните, срока, санкциите и отговорностите при неизпълнение. Наемната цена се определя в размер спрямо определената наемна цена на квадратен метър площ на жилище със същите показатели.
Чл.44. /1/ Право да кандидатства за покупка на ателие има наемател, настанен най-малко една година преди подаване на молбата за закупуване.
/2/ Молбата по ал.1 се подава чрез Кмета на Общината до Общинския съвет.

Чл.45. /1/ Право на настаняване в общински гараж има гражданин с постоянно местоживеене на територията на общината, който отговаря на следните условия:
1. Да не притежава собствен гараж;
2. Да не е придобивал гараж от общината или държавата последните 10 години;
3. Да не е прехвърлял жилище, вилен имот или гараж на трети лица през последните десет години.
/2/ Определянето на наематели на гаражи - общинска собственост се извършва в следната поредност:
1. На лица с увреждания - собственици или наематели на общинско жилище в
сградата, в която са построени гаражите, при условие че притежават моторно превозно средство и не притежават гараж в същото населено място;
2. На други наематели на общински жилища в сградата или собственици,
придобили общинско жилище в същата сграда, при условие че притежават моторно превозно средство, и не притежават гараж на територията на общината;
/3/ Ако след предоставянето на гаражи на лицата по чл.45, ал.2 от Наредбата, останат свободни
гаражи, в тях се настаняват и други лица, които притежават моторно превозно средство и не притежават гараж на територията на общината, чрез търг или конкурс.
Чл.46. /1/ Желаещите да наемат гараж, подават молба до Кмета на Общината, придружена от всички необходими документи, удостоверяващи правата им по чл.45, ал.1 и ал.2 от Наредбата. 

/2/ Молбите се картотекират в отдел "ОСКТТЗ". 

Чл.47. /1/ Комисията по чл.43, ал.1 разглежда в едномесечен срок подадените молби и съставя протокол като спазва поредността на чл.45, ал.2. При наличие на свободни гаражи предлага на Кмета на Общината да издаде заповед за настаняване.
/2/ Въз основа на заповедта по ал.1, Кмета на Общината или оправомощено от него длъжностно лице сключва договор за наем, в който се определят реда за предаване и приемане на имота, правата и задълженията на страните, срока, санкциите и отговорностите при неизпълнение. Наемната цена се определя в размер спрямо определената наемна цена на квадратен метър площ на жилище със същите показатели.
Чл.48. Наемните правоотношения се прекратяват по реда на ЗЗД, ЗОС и тази Наредба, а принудителното освобождаване - по реда на чл. 65 от ЗОС от Кмета на Общината.

Чл.49. /1/ Право да кандидатства за покупка на гараж има наемател, настанен най-малко една година преди подаване на молбата за закупуване.
/2/ Молбата по ал. 1 се подава чрез Кмета на Общината до Общинския съвет.
Чл.50. Гаражите по чл.45, ал.3 се продават с решение на Общинския съвет по реда за продажба на имоти - частна общинска собственост, регламентиран в ЗОС и настоящата Наредба.

Чл.51. /1/ Лице, желаещо да придобие собственост върху общинско ателие или гараж чрез замяна срещу собствен имот подава молба до Кмета на Общината.
/2/ Кметът на Общината определя задължителните документи, които трябва да придружават молбата по предходната алинея.
/3/ Кметът на Общината внася в Общинския съвет проект на решение за допускане или отказ на замяната с мотиви, в съответствие със ЗОС.


ГЛАВА ОСМА
РАЗПОРЕЖДАНЕ С ИМОТИ И ВЕЩИ – ОБЩИНСКА СОБСТВЕНОСТ
Чл.52. /1/ Разпореждането с недвижими имоти – частна общинска собственост се осъществява чрез: 
1.Продажба;
2. Замяна; 
3. Дарение; 
4. Делба; 
5. Възмездно или безвъзмездно учредяване на вещно право на ползване; 
6. Учредяване право на строеж, надстрояване и пристрояване – възмездно или безвъзмездно;

7. Апортиране в капитала на търговски дружества на собственост на вещни права;
8. Премахване на сгради, постройки и съоръжения;

9. Сделки в обхвата на Закона за устройство на територията /ЗУТ/;

10. Други начини, предвидени в закон. 
 /2/ В капитала на търговски дружества могат да се апортират само нежилищни имоти - частна общинска собственост или вещни права върху тях, след решение на Общинския съвет по ред, определен в отделна наредба. Оценката на имотите се извършва по реда на чл.72, ал.2 от Търговския  закон.
 Чл.53. /1/ Разпореждането с вещи – частна общинска собственост се осъществява чрез: 
1. Продажба;
2.  Замяна; 
3. Делба; 
4. Предоставяне право на ползване; 
5. Дарение;
6. Бракуване;
Чл.54. /1/ Разпореждането с вещи - частна общинска собственост, се извършва по пазарни цени, след провеждане на публичен търг с явно наддаване, от Кмета на Общината. 

/2/ Началните тръжни цени се определят от независим лицензиран оценител. 

/3/ Въз основа на резултатите от търга Кмета на Общината, или упълномощено от него лице подписва договор за продажба.

Чл.55. /1/ Вещи – частна общинска собственост, които не са необходими за осъществяване дейността на Общинския съвет и общинската администрация и които са останали непродадени след провеждане на един или повече търгове, могат да бъдат предоставени за безвъзмездно ползване или прехвърлени безвъзмездно в собственост по балансовата им стойност, на учебни, научни, културни, здравни или спортни заведения и организации със заповед на Кмета на Общината. 

/2/ Негодни и ненужни вещи, установени с протокол от назначена специално за целта комисия, се бракуват със заповед на Кмета на Общината.

/3/ Вещи - частна общинска собственост, които не са необходими за осъществяване на дейността на Общинската администрация и другите бюджетни звена, могат да бъдат предоставени на бюджетни звена и организации, кметства и кметски наместничества със заповед на Кмета на Общината.
 Чл.56. Ипотекирането и обременяването с вещни тежести на недвижими имоти и вещни права – общинска собственост, става с решение на Общинския съвет, по предложение на Кмета на Общината. 
Чл.57. /1/ Предложения за разпореждане с общинско имущество се правят в писмена форма до Кмета на Общината от заинтересованите лица, Кметове на населени места и Кметски наместници и включват описание на имуществото, причини за искането, начин на разпореждане и др. 

/2/ Решенията по ал.1 се взимат от Общинския съвет, извън изрично посочените в закон случаи, след внасяне на съответен доклад, изготвен от общинската администрация с подробно описание на правно-икономическите, социалните, градоустройствените параметри на предложената сделка. Доклада следва да съдържа: пълна идентификация на имота,  фактическо състояние, акт за общинска собственост, актуална пазарна оценка, мотиви и начини за разпореждането.

/3/ Общинските съветници внасят предложения по ал.1 и по собствена инициатива.

Чл.58. /1/ Разпоредителните сделки с недвижими имоти и вещни права – частна общинска собственост се извършва въз основа на пазарни оценки, които се приемат/отхвърлят от Общински съвет, и не могат да бъдат по-ниски от данъчните оценки. В случай, че данъчната оценка е по-висока, то разпореждането се извършва по стойността на данъчната.

/2/ Пазарната оценка се изготвя и предлага от независим сертифициран оценител. Изготвянето на пазарната оценка се възлага от Кмета на Общината.

/3/ При разпореждане с имоти и вещи - частна общинска собственост не се допуска заплащане с компенсаторни инструменти.

Чл.59. /1/ Решение за разпоредителна сделка с нежилищни имоти - частна общинска собственост се взема от Общинския съвет в съответствие с годишната Програма по чл.4 от тази Наредба, чрез провеждане на публичен търг или публично оповестен конкурс.
/2/ В 30-дневен срок от получаване на решението на Общинския съвет, Кмета на Общината издава заповед за провеждане на явен/таен търг или конкурс, в съответствие с решението. Заповедта съдържа всички задължителни реквизити, съгласно Глава IX от тази Наредба, както и всички конкретни изисквания на Общинския съвет към сделката, ако има такива. 
/3/ Началната тръжна/конкурсна цена е пазарна и се предлага от независим сертифициран оценител. 
Чл.60. /1/ След приключване на процедурата по търга или конкурса, въз основа на резултатите, в сроковете, определени в Глава ІХ от Наредбата, Кметът на Общината издава заповед и сключва договор. 

/2/ Договорите по ал.2 се сключват с вписан акта за общинска собственост по надлежния ред.
/3/ В договора могат да бъдат уговорени срокове и начин на плащане, както и други условия, в случай, че Общински съвет упълномощи Кмета на Общината за това.
Чл.61. /1/ Продажбата на имот – частна общинска собственост може да се извърши без търг или конкурс след решение на Общинския съвет по пазарни цени, изготвени от независим сертифициран оценител, когато сделката е между общината и държавата, или между общината и друга община/и или когато лицата, на които може да се извърши продажба, са определени в закон;

/2/ Исканията по предходната алинея се подават чрез Кмета на Общината, като се придружават с документите, съгласно чл.64, ал.2 от Наредбата;

/3/ Проектите за решения се подготвят от Кмета в едномесечен срок и се внасят за разглеждане в Общинския съвет с мотивирани доклади;

/4/ Въз основа на решението на Общинския съвет Кметът на Общината издава заповед и сключва договор .

Чл.62. /1/ Продажба на недвижим имот - частна общинска собственост, може да се извърши без търг или конкурс, въз основа на предвиждания в годишната Програма по чл.4 от тази Наредба, след решение на Общинския съвет, по предложение на Българската агенция за инвестиции, на инвеститор, получил сертификат за инвестиция от първи клас.

/2/ (изм. и доп. с решение 767/18.09.2025г.) Продажбата по ал.1 се извършва след приети от Общинския съвет оценки, изготвени от най-малко двама независими оценители, като крайната пазарна цена не може да бъде по - ниска от средноаритметичната стойност на изготвените независими пазарни оценки.
/3/ Въз основа на решението на Общински съвет, кмета на Общината сключва договор.
Чл.63. /1/Български граждани, придобили право на строеж върху общински дворищно регулационен парцел, за задоволяване на жилищни, или здравни нужди, както и за друг вид обекти, както и техните наследници, или физически или юридически лица, на които това право им е прехвърлено по надлежния ред, могат да подадат молба за закупуване на правото на собственост върху земята до Кмета на Общината, която се придружава с документи, съгласно чл.65, ал.2 от Наредбата, след решение на Общински съвет;

/2/ Кметът на Общината издава заповед, с която определя купувача, имота – предмет на сделката, цената на земята, размера и начина на плащане.

/3/ В едномесечен срок от връчването на заповедта, лицето подало молба за закупуване следва да заплати правото на собственост върху земята, съгласно приетата пазарна оценка от Общинския съвет.

Чл.64 /1/ Български граждани, придобили право върху идеална част от право на строеж върху общинска земя, заедно с право на собственост върху обект в етажна собственост, както и техните наследници или физически или юридически лица, на които това право им е прехвърлено по надлежния ред, могат да придобият идеална част от правото на собственост върху земята, върху която е построена сградата, съответстваща на притежаваната идеална част от правото на строеж, след като подадат до Кмета на общината молба за закупуване.

/2/ Продажбата по ал.1 се извършва по реда и условията на чл.63 от Наредбата. 

Чл.65 /1/ Извън случаите по чл.63 и чл.64 от Наредбата, продажбата на урегулирани поземлени имоти-частна общинска собственост, на собствениците на законно построени обекти върху тях се извършва от Кмета на Общината без търг или конкурс, след решение на Общински съвет.

/2/ Молбата на заинтересованите лица по ал.1, се подава до Кмета на Общината и се прилагат:

1. Документи за собственост на построената сграда и учреденото право на строеж;

2. Скица на поземленият имот, в случаите на влязла в сила Кадастрална карта и кадастрални регистри за населеното място;
3. Удостоверение за наследници при необходимост. Могат да се изискват и допълнително документи, удостоверяващи факти и обстоятелства, които са от значение за продажбата.
4. Удостоверение от Главен архитект при Община Перник по чл.35 от ЗОС.
5.  Доказателства за спазване на изискванията по чл.33 от Закона за собствеността, когато е приложим.

/3/ Кметът на Общината издава заповед, с която определя купувача, имота – предмет на сделката, размера и начина на плащане и др. условия.
/4/ Пазарната оценка на земята, по която се извършва продажбата, не може да бъде по-ниска от данъчната оценка, а когато данъчната оценка на имота се окаже по-висока, продажбата се извършва по данъчна оценка.

/5/ В едномесечен срок от връчването на заповедта лицето, подало молба за закупуване следва да заплати определеното в заповедта по ал.3 и се сключи договор за покупко продажба. В противен случай, Кмета на Общината отменя заповедта си. 

Чл.66. /1/Дарение на недвижим имот - частна общинска собственост може да се извърши след решение на Общински съвет.
/2/ Решението на Общинския съвет по предходната алинея се приема с квалифицирано мнозинство от 3/4 от общия брой на съветниците.

/3/ (Отменен с решение 767/18.09.2025г.) 
/4/ Въз основа на решението на Общински съвет, Кмета на Общината сключва договор.
Чл.67. /1/ Предварителният и окончателният договор по чл.15 и следващите от Закона за устройство на територията, се сключват по пазарни цени от Кмета на Общината.
 /2/ Предварителният договор по ал.1 се сключва след решение на Общинския
съвет; 

 /3/ Предварителният договор по ал.1 съдържа левовата равностойност на частта на имота - общинска собственост за създаване на урегулиран поземлен имот и се сключва на
основа на проект за изменение на действащия подробен устройствен план. В предварителния договор се вписват условията по ал.4, ал.5 и ал.6.

/4/ В случай, че изменението на подробния устройствен план не влезе в сила шест месеца след сключването на предварителния договор, се извършва нова пазарна оценка на частта на имота - общинска собственост, въз основа на която се сключва окончателния договор.

/5/ В случай, че експертният съвет по чл.5, ал.4 от Закона за устройство на територията установи, че проектът по ал.3 не може да бъде приет без изменения, прави служебно предложение до Кмета на Общината за промяна на предварителния договор съгласно необходимите изменения.

/6/  (изм. и доп. с решение 767/18.09.2025г.) Окончателният договор се сключва в срок от един месец след влизане в сила на заповедта на кмета за изменението на подробния устройствен план. След изтичане на този срок, Общината може да иска сключване на окончателен договор по съдебен ред, както и обезщетение в размер на законната лихва  върху дължимите суми за периода на забава.



Чл.68. Кметът на Общината учредява право на строеж, надстрояване или пристрояване в съсобствени имоти между Общината и трети лица, след решение на Общински съвет и без провеждане на търг или конкурс при условията на чл.183, ал.3 от ЗУТ.



/2/ В случаите по алинея 1, правото на строеж се учредява по предложения на съсобственика срещу:

- пазарната оценка на правото на строеж, съответстващо на съсобствената идеална част на Общината;

- обезщетение с готови обекти в новопостроената сграда в имота или с други готови обекти.

/3/ Пазарната оценка на правото на строеж, на пристрояване или надстрояване в режим на съсобственост в поземления имот, се изготвя и предлага от независим сертифициран оценител на база съответните квоти на собственост.

/4/Кметът на Общината дава съгласие по чл.183, ал.2 от ЗУТ в писмена форма, при надстрояване и пристрояване на сграда в режим на етажна собственост.

Чл.69. /1/ Когато с проект за преустройство на сгради с режим на етажна собственост, в която Общината притежава обекти, се предвижда присъединяване на обща част към самостоятелен обект или създаване на самостоятелен обект от общата част, Кметът на Общината сключва писмен договор за прехвърляне на правото на собственост с останалите етажни собственици.

/2/ За прехвърленото право на собственост по алинея 1 се изготвя и предлага пазарна оценка от независим сертифициран оценител.

Чл.70 /1/ При влязъл в сила ПУП в случаите на чл.188 и чл.189 от ЗУТ възмездно право на строеж под и над улици, площади, зелени площи, водни обекти, се учредява след решение на Общински съвет, взето с мнозинство 2/3 от общия брой на общинските съветници. 

/2/ С решението общинския съвет определя процедурата за учредяване на правото на строеж и упълномощава Кмета на Общината да издаде заповед за учредяване право на строеж при спазване изискванията на чл.188 и чл.189 от ЗУТ, както и да сключи договор с приобретателя.

/3/ За правото на строеж по ал.1 се изготвя и предлага пазарна оценка от независим сертифициран оценител.

Чл.71. /1/ Замяна на имот - частна общинска собственост, на право на строеж върху имот –частна общинска собственост, или на учредено в полза на Общината право на строеж в обхвата на чл.40 от ЗОС, се извършва от Кмета на Общината, след решение на Общински съвет, което съдържа: пазарна оценка на всеки от имотите, разликата в левовата равностойност и начина на заплащането ѝ; такси и данъци, които се заплащат от лицето извършващо замяната, както и мотиви относно целесъобразността на сделката и ползите за Общината.

/2/Доклад за замяна се внася за разглеждане в Общински съвет и задължително съдържа:

1. Мотивирано становище от Кмета на Общината;

2. Акт за общинска собственост, надлежно вписан;

3. Скица-извадка за поземлените имоти, предмет на замяната;

4. Пазарни оценки от независим сертифициран оценител.

Чл.72. /1/ Общинският съвет допуска замяна преимуществено по реда на чл.71, когато:

1. заявителят е съсобственик в общински имот;

2. заявителят притежава един или повече имоти, съседни на общински имот или право на строеж върху такъв имот, когато за частния и общински имот се предвижда свързано застрояване. 
Чл.73. Съсобственост върху имоти между Общината, държавата, физически лица или юридически лица се прекратява след решение на Общински съвет чрез:
1. Доброволна делба;
2. Съдебна делба;
3. Продажба на частта на Общината; 
4. Откупуване от Общината на частта на съсобствениците; 
5. Замяна на идеална част от съсобствения имот с други равностойни имоти, в съответствие с чл.40 от ЗОС;
/2/ Доброволната делба се осъществява чрез:
1. Даване или получаване в дял на реални части от имота;
2. Получаване собствеността на целия имот от един от съсобствениците с
изплащане частите на останалите съсобственици в левовата им равностойност, когато имотът е реално неподеляем.
/3/ Съсобствеността върху имоти между Общината и физически или юридически лица, се прекратява по предложение на съсобствениците до Кмета на Общината или по инициатива на Кмета на Общината, след решение на Общинския съвет.

Чл.74. /1/ Съдебна делба се предприема при изчерпани възможности за ликвидирането на съсобственост, когато инициативата е започната от Общината и не може да приключи в обичайните срокове. 
/2/ Ако Общината има пропуснати ползи, продължава да пропуска такива или ще пропусне в бъдеще от неуредена по други начини съсобственост, то тя задължително предприема процедурата на съдебната делба.
/3/ Процедурата по съдебна делба се извършва от Кмета на Общината, без решение на Общинския съвет, но при инициатива на Общината - в рамките на решението на Общинския съвет, с което се дава съгласие и се възлага на Кмета или упълномощено от него лице да подпише протокола за съдебна делба.

Чл.75. /1/ Правото на строеж върху поземлени имоти - общинска собственост се учредява след решение на Общинския съвет, от Кмета на Общината, съобразно предвижданията на влязъл в сила подробен устройствен план.
/2/ (изм. и доп. с решение 767/18.09.2025г.) Правото на строеж може да се учредява възмездно или безвъзмездно. Безвъзмездното право на строеж може да се учредява само на:
  - юридически лица на бюджетна издръжка;
 - религиозни институции или техни местни поделения за обредни, молитвени или богослужебни домове за публични религиозни обреди и служби, за храмове и манастири, регистрирани съгласно Закона за вероизповеданията;
 - други лица, когато това е предвидено в закон.

/3/ Учредяването на безвъзмездно право на строеж става по инициатива на упоменатите лица, както и на лицата имащи право да внасят проекти за решения, съгласно Правилника за организацията и дейността на Общински съвет – Перник. Предложението трябва да съдържа мотиви, точното описание на имота и бъдещото строителство, полезността и общественото отражение, становище от вносителите на предложението с правен, икономически, екологичен, градоустройствен и др. анализ;

/4/ Извън лицата по ал.2, безвъзмездно право на строеж може да се учреди след решение на Общински съвет взето с мнозинство от 2/3 от общия брой съветници;

/5/ Учредяването на възмездно правото на строеж става след провеждане на публичен търг или публично оповестен конкурс.

/6/ (изм. и доп. с решение 767/18.09.2025г.) Без търг или конкурс се учредява възмездно право на строеж след решение на Общински съвет на:

- граждани с установена жилищна нужда по реда на наредбата по чл.45а от ЗОС за строеж на жилищна сграда;

- юридически лица на бюджетна издръжка;

- религиозни институции или техни местни поделения за обредни, молитвени или богослужебни домове за публични религиозни обреди и служби, за храмове и манастири, регистрирани съгласно Закона за вероизповеданията.
Чл.76. /1/ След приключване на процедурата по търга или конкурса по реда на Глава ІХ от Наредбата, въз основа на резултатите Кметът на Общината издава заповед и сключва договор за учредяване право на строеж. 

/2/ В договора задължително се залагат условията, определени в тръжните или конкурсни книжа, както и такива, които не са предвидени в тръжните или конкурсните книжа, но са в обществен интерес и се приемат от приобретателя.

/3/ В условията на търга или конкурса може да се предвиди заплащането на правото на строеж или на част от него да се извърши с равностоен имот в новопостроената сграда.

/4/ Когато правото на строеж е учредено за определен срок, след изтичането му, Общината придобива безвъзмездно собствеността на построения имот.

Чл.77. Общинските имоти, върху които се предвижда да бъде отстъпено право на строеж, се определят след решение на Общинския съвет въз основа на предвиждания на годишната Програма по чл.4 от Наредбата, съгласно предвижданията на влезлите в сила подробни градоустройствени планове на населените места. 
Чл.78. /1/ /изм. и доп. с решение № 1289/ 20.07.2023 г. на ОбС/Право на пристрояване и/или право на надстрояване на сграда построена върху имот частна общинска собственост се учредява от кмета на общината без търг или конкурс на собственика на сградата, както и на собственици на жилища сгради – етажна собственост или на техните сдружения, при условията на чл. 183, ал. 2 и 3 от ЗУТ, по цени определени от независим сертифициран оценител и приети от Общински съвет Перник.
/2/ Право на пристрояване и/или право на надстрояване, при което се появява разлика в площта между учреденото вече на приемателя и утвърдения му проект за изграждане, се учредява без търг или конкурс от Кмета на Община Перник, след решение на Общинския съвет, при следните условия:
1.Наличие на влязъл в сила подробен устройствен план /ПУП/ и съгласно предвижданията   му.

2. (Отменена с  решение 767/18.09.2025г.).

3. Учредяване право на пристрояване и/или право на надстрояване се допуска за приемателя, при заплащане по приравнена по дати пазарна оценка, изготвена от независим оценител,  но не по-ниска от достигнатата на търга или конкурса.

/3/ За случаите, касаещи обекти, в които се предвиждат сутерени, гаражи, складови помещения, както и подпокривни пространства и други, обслужващи основното предназначение на обекта, правото на пристрояване и/или правото на надстрояване се учредява от Кмета на Общината, съгласно изготвен и съгласуван архитектурен проект, по изготвена и предложена от независим оценител по приравнена по дати пазарна оценка, но не по-ниски от достигнатите на търга или конкурса.

/4/ За учредяване право на пристрояване и/или право на надстрояване се издава заповед от Кмета на Общината, въз основа на която се сключва договор.

Чл.79. /1/ Право на строеж на граждани с установени жилищни нужди, по реда и при условията, определени в наредба на Общински съвет по чл. 45а от ЗОС, може да се учредява без провеждане на търг или конкурс и по пазарна оценка от независим оценител въз основа на подреждането на нуждаещите се лица след предложение на комисия, назначена със заповед на Кмета на Общината. 

/2/ По реда и при условията на ал.1 се учредява и право на строеж на лица - правоимащи по ЗУЖВГМЖСВ или на ЖСК, чиито член-кооператори са такива лица.
/3/ Право на строеж по ал.1 се учредява със заповед на Кмета на Общината, въз основа на която се сключва договор. 

Чл.80. /1/ Право на надстрояване и/или на пристрояване на сграда - частна общинска собственост, или на сграда, построена върху имот - частна общинска собственост, се учредява при условията и по реда на чл.75 от Наредбата.

/2/ Право на пристрояване за изграждане на външни стълбища, тераси, разширение на кухни, тераси и други съоръжения, се учредява по молба на собственици на жилища по силата на заповед на Кмета на Общината, след решение на Общински съвет, въз основа на която се сключва съответния договор.

/3/ Безвъзмездно право на надстрояване и/или пристрояване може да се учреди по реда на чл.80 от Наредбата. 

Чл.81.  Правото на ползване върху имоти и вещи - общинска собственост се учредява след решение на Общинския съвет за срок до 10 години, освен ако в закон е предвидено друго.

Чл.82. /1/ Безвъзмездно право на ползване върху имоти и вещи – публична или частна общинска собственост може да се учредява на: 
1. Юридически лица на бюджетна издръжка;
2. Организации и сдружения с нестопанска цел, регистрирани по Закона за юридическите лица с нестопанска цел;

3. На юридически и физически лица, които са определени в закон. 
4. На лица отговарящи на условията за настаняване в общинско жилище, след издаване на настанителна заповед от Кмета.  
5. (нова-приета с решение 767/18.09.2025г.) Религиозни институции или техни местни поделения за обредни, молитвени или богослужебни домове за публични религиозни обреди и служби, за храмове и манастири, регистрирани съгласно Закона за вероизповеданията.
/2/ Решението на Общински съвет се взема с мнозинство 2/3 от общия брой съветници. Въз основа на решението Кметът на общината издава заповед и сключва договор по реда на чл.75, ал.3 от Наредбата.

Чл.83. /1/ Приобретателят на възмездно право на ползване се определя с търг или конкурс. Въз основа на резултатите от търга или конкурса или решението на Общински съвет, Кметът на общината издава заповед и сключва договор по реда на Глава ІХ от Наредбата.

/2/ С решението на Общински съвет се определя обекта, левовата равностойност на правото на ползване и други условия за учредяването му. Началната тръжна или конкурсна цена се определя от независим сертифициран оценител.
Чл.84. /1/ Община Перник създава и поддържа информационен фонд на сключените сделки, в който се включват всички сделки на управление и разпореждане с общинско имущество. 

/2/ Информационният фонд е публичен - всеки може да иска справка за сключена сделка, както и за условията и реда, по който е сключена, съгласно разпоредбите на Закона за защита на личните данни.

/3/ В интернет-страницата на общината се отразява информация за условията и реда на провежданите сделки, като посочването е съгласно българското законодателство.

Чл.85. Ежегодно до 31 март с приемането и актуализацията на Общинския бюджет, Кметът на общината предоставя подробен доклад пред Общински съвет за състоянието и използването на общинската собственост и прави препоръки, ако това е необходимо, за повишаване ефективността от нейното използване. 

ГЛАВА ДЕВЕТА
ОРГАНИЗИРАНЕ И ПРОВЕЖДАНЕ НА ПУБЛИЧНИ ТЪРГОВЕ И ПУБЛИЧНО ОПОВЕСТЕНИ КОНКУРСИ 

Общи разпоредби.

Чл.86. По реда и условията, предвидени в тази глава, се провеждат търгове и конкурси, съгласно Закона за общинска собственост:

1. Отдаване под наем чрез публичен търг или публично оповестен конкурс на нежилищни недвижими имоти - частна общинска собственост и вещи – частна общинска собственост, земи от общинския поземлен фонд и земи в строителни граници на населените места; 

2. Продажба чрез търг или конкурс на вещи - частна общинска собственост и недвижими имоти – частна общинска собственост;

3. Учредяване право на строеж върху общински недвижими имоти;

4. Учредяване право на надстрояване и/или пристрояване върху общински недвижими имоти при обособяване на самостоятелнни обекти;

5. Учредяване право на ползване върху имоти и вещи - частна общинска собственост, както и във всички случаи, предвидени в тази Наредба. 

Чл.87. /1/ Провеждане на публичен търг или публично оповестен конкурс се открива със заповед на Кмета на Общината, след решение на Общински съвет.
/2/ Заповедта на Кмета на Общината по алинея 1 съдържа:
1. Описание на имота;
2. Вида на търга - с тайно или явно наддаване или конкурс;
3. Начална тръжна/конкурсна цена, начина и сроковете за плащане на цената и изискваните обезпечения и гаранции за изпълнение на задълженията по договора; 
4. Размер на депозита за участие, който не може да е по-малък от 10 % от началната тръжна/конкурсна цена; 
5. Място, където може да се получи документацията и нейната цена;
6. Датата, мястото и часа на провеждане на търга;
7. Специални изисквания към участниците, когато това се налага от вида на
обекта; 
8. Други тръжни/конкурсни условия.
/3/ Със заповедта по алинея 2 се утвърждава и тръжната/конкурсната документация, условията за оглед на обекта, крайния срок и мястото за приемане на заявленията за участие.
/4/ Условията на търга/конкурса по отношение на обекта, началната цена, специалните изисквания към участниците, цена на книжата, място и срок на получаването им, срока за подаване на заявленията за участие, дата и място на провеждане, и адрес на организатора се публикуват в поне един местен ежедневник и в интернет-страницата на общината и се разгласяват по друг подходящ начин най-малко 15 дни преди крайния срок за подаване заявленията за участие. Извлечение от заповедта на Кмета на Общината по алинея 1 се обявява на видно място в сградата на общинската администрация в 3-дневен срок от нейното издаване.

Чл.88. /1/ Документацията за провеждане на търг или конкурс съдържа: 

1. Описание на имотите и вещите - предмет на сделката; 

2. Вид на търга и условия на конкурса; 

3. Начална тръжна/конкурсна цена, начина и сроковете за плащане на цената, и изискваните обезпечения и гаранции за изпълнение на задълженията по договора; 

4. Размер на депозита за участие, който не може да е по-малък от 10 % от началната тръжна/конкурсна цена; 

5. Място, където може да се получи документацията и нейната цена; 

6. Стъпка на наддаване, която не може да бъде по-малка от 1% и по-голяма от 10% от началната тръжна цена. 

7. Време и начин за оглед на обекта; 

8. Място и срок за приемане на предложенията; 

9. Място, ден и час на търга; 

10. Образци на документите, които участникът следва да попълни; 

11. Други изисквания, свързани със спецификата на сделката; 

12. Когато предмет на сделката е недвижим имот, към документацията задължително се прилагат: акт за общинска собственост, скица на имота по действащия ЗРП и КК и КР; 

/2/ Тази документация, надлежно комплектована, се предоставя на Кмета на Общината за утвърждаване. 

Чл.89. /1/ Изискуеми документи за участие в търг или конкурс съдържа: 
1. Заявление за участие по образец; 
2. Декларация по образец за участие, за оглед на обекта и за съгласие ползването на лични данни, вкл. ЕГН или ЕИК (Булстат); 
3. Пълномощно за участие в търга или конкурса, с нотариална заверка на подписа, когато се участва чрез пълномощник или нотариално заверено копие от него; 
4. Документ за закупени книжа и заверено от участника копие; 
5. Документ за внесен депозит и заверено от участника копие; 
6. Банкови референции от обслужващата банка, когато се изискват такива; 
7. Други документи, отбелязани в заповедта на Кмета на Общината. 
/2/ Някои от изискванията могат да са различни за юридическите и физически лица, които нямат качества на търговец.

 /3/ За чуждестранните участници съответните документи по ал.1 трябва да бъдат легализирани по надлежен ред и спазване на българското законодателство. 
/4/ Офертните документи се подават в запечатан, непрозрачен плик, адресиран, подписан и подпечатан /ако е приложимо/ от заявителя и отбелязан входящ номер, дата и час на подаване в Общината, съгласно указанията в книжата. 

/5/ При търг с тайно наддаване или конкурс, предлаганата цена /оферта/ се представя в отделен запечатан непрозрачен плик с надпис "Предлагана цена", поставен в плика с тръжни документи. Предлаганата цена се изписва цифром и словом, като се изписва и наименованието на обекта на търга, името на участника или името на упълномощеното лице.
/6/Документите по алинея 4 се подават в отдел “ЦИАО” или в съответното общинско предприятие при Община Перник, организиращо провеждането му в срока, указан в заповедта на Кмета и документацията за участие, където се завеждат с входящ номер, като се отбелязва часа на подаването им.

/7/При невъзможност участникът да се яви лично на датата, за която е насрочен явен търгът, може да се представлява от друго лице, упълномощено с нотариално заверено пълномощно с изрично посочване на обекта, за който се участва. В останалите случаи не е задължително присъствие на участника.

 Чл.90. /1/ За провеждането на търг или конкурс Кмета на Общината назначава комисия в състав от 9 члена, чиято численост е определена с решението на Общински съвет. В състава на комисията задължително се включват юрист, икономист и квалифицирани специалисти с практически опит в съответствие с предмета на сделката. В състава на комисията са включва поне трима общински съветници от Постоянна комисия „Общинска собственост, концесии, приватизация и следприватизационен контрол“.

/2/ В заповедта за назначаване на комисията се включват и двама резервни члена, както и възнаграждението на членовете на комисията. 
/3/ В работата на комисията могат да бъдат включвани с право на съвещателен глас и външни експерти.
/4/ В състава на комисията не могат да участвуват лица, които са:
1. Заинтересовани от резултата на търга или конкурса; 
2. “Свързани” лица по смисъла на Търговския закон с участниците в конкурса или с членовете на техните управителни и контролни органи;
3. Участвували в подготовката на оферта. 
/5/ Членовете на комисията и експертите подписват декларация за Обстоятелства по ал.4 и за неразпространение на търговска и служебна информация, свързана с участниците и техните оферти.
/6/ Комисията приема решения с обикновено мнозинство от присъствуващите, с явно гласуване, като заседанията са легитимни когато присъстват най-малко от 2/3 от нейните членове.
/7/ Комисията се назначава със заповед на Кмета в деня на търга/конкурса.

Чл.91. /1/ Началната тръжна или конкурсна цена при отдаване под наем се определя, съгласно Наредба за определянето и администрирането на местните такси и цени на услуги на територията на община Перник, приета след решение на Общински съвет.

/2/ Началната тръжна или конкурсна цена при разпоредителни сделки се определя от независим сертифициран оценител и се приема от Общински съвет, по реда на чл.41, ал.2 от ЗОС.

Публичен търг.

Чл.92. Търгът е процедура, която се провежда, по предложената начална тръжна цена. Той може да бъде с явно или с тайно наддаване. 

Чл.93. /1/ Търгът може да се проведе само в случай, че:
1. присъстват най-малко 2/3 от членовете на комисията;
2. подадени заявления за участие, съгласно чл.95, ал.1 от Наредбата;
/2/ В случай, че са се явили по-малко от 2/3 от членовете на комисията или отсъства правоспособният юрист, търгът се отлага за същия час и място за следващия ден.
Чл.94. /1/ В обявения ден и час на търга, Председателят на комисията обявява началото на търга.

/2/ Комисията не приема за участие в процедурата кандидат, който е представил офертни документи след изтичане на крайния срок за получаване. Тези обстоятелства се отбелязват в протокола.

/3/ Комисията пристъпва към отваряне на пликовете по реда на тяхното постъпване и проверява съответствието на документите от административен характер по чл.89 от Наредбата.
/4/ Комисията не допуска до по-нататъшно участие кандидат  в случай, че се установи:

1. Непълнота на представените документи и неспазване на изискванията, посочени в тръжните книжа; 

2. Пликът с “Предлагана цена” при търг с тайно наддаване е незапечатен, прозрачен или разкъсан, или не съдържа данните по чл.89, ал.5, изречение 2 от Наредбата.
Чл.95. /1/ Когато на търга се яви само един кандидат от подалите заявление за участие, търгът се счита за непроведен и Кмета на общината насрочва повторен търг в едноседмичен срок. Подадените оферти и депозита за участие на неявилите се участници не се връщат. На повторно насрочения търг могат да закупят тръжна документация и да участват други лица.

/2/ Ако на повторния търг, в указания срок, бъдат подадени документи за участие само от един кандидат, Комисията го допуска за участие при отсъствие на обстоятелствата по чл.94, ал.2 от Наредбата. 

/3/ При отсъствие на обстоятелствата по чл.94, ал.4 от Наредбата, Комисията обявява кандидатът за спечелил по предложената от него цена, която не може да бъде по-ниска от началната тръжна цена.
/4/ Когато на повторния търг не бъдат подадени документи за участие или не се яви кандидат от подалите офертни документи, той се обявява за непроведен и Кмета на общината насрочва нов търг в едномесечен срок, без решение на Общински съвет.

/5/ В случаите, когато се отлага започнат вече търг за нова дата, поради невъзможност за
продължаването му, обявените до този момент за спечелили участници за отделни обекти от имуществото - предмет на търга, запазват правата си. 
/6/ /Изм. с решение №112 / 26.02.2020г./ В случай, че в резултат на декласиране на участник остане само един кандидат, търгът се провежда и участника се обявява за спечелил по предложената от него цена, която не може да бъде по-ниска от началната тръжна цена.
Чл.96. При възникване на обстоятелства, които правят невъзможно откриването на търга или неговото приключване, комисията съставя протокол, въз основа на който Кмета на Общината със заповед определя нова дата за провеждането на търга в срока по чл.95 ал. 4.
Чл.97. /1/ Когато е насрочен нов търг поради неявяване на кандидати на първоначалния и на повторния търг, Комисията по провеждането му, може да направи предложение до Кмета на Общината, началната тръжна цена да бъде намалена с не повече от 40 на сто. 

/2/ Кметът със заповед определя размера на началната тръжна цена по предходната алинея, след решение на Общинския съвет.

Търг с явно наддаване

Чл.98. /1/ При търг с явно наддаване председателят обявява предмета на търга, началната цена, и стъпката на наддаване (тя не може да бъде по-малка от 1 на 100 и по-голяма от 10 на сто от началната цена), след което поканва участниците към наддаване. В случай, че някой от допуснатите участници откаже да потвърди началната тръжна цена, той не се допуска до по-нататъшно участие, а внесения от него депозит не се връща.

/2/ Наддаването се извършва чрез вдигане на номера на участника, след гласно обявяване на последователни суми над началната цена от председателя на комисията, като всяко увеличение е равно на стъпката по ал.1. 
/3/ Вдигането на номер на участник след гласно обявяване на сумата го обвързва към комисията и другите участници в търга без право на позоваване на грешка.

/4/ Преди третото обявяване на последната цена, председателят прави предупреждение, че е последна, и ако няма друго предложение - наддаването приключва със звуков сигнал от страна на председателя. Председателят обявява спечелилия участник и предложената окончателна цена, след което закрива търга.

Чл.99. В случай че участниците в търга след изрична покана от председателя не изявят желание да купят, включително и по първоначално определената цена, внесените от тях депозити не се връщат. Не се връща и депозитът на участник, който е определен за спечелил търга, но откаже да заплати предложената от него цена.
Търг с тайно наддаване. 

Чл.100.  Действията на комисията по провеждане на търг с тайно наддаване са публични и на тях могат да присъстват представители на средствата за масово осведомяване и на юридически лица с нестопанска цел.
Чл.101. /1/ Председателят на комисията при отваряне на всеки плик проверява дали са спазени условията за участие в търга, обявява редовността на плика с “Предлагана цена” и оповестява гласно редовността ва документите. Отваря се плика с “Предлагана цена” и се обявява гласно написаната цифра.

/2/ Всички документи към заявлението на участниците се подписват от членовете на комисията по търга.
/3/ Редовно подадените оферти се класират според размера на предложената цена на имота. Търгът се смята за спечелен от участника, предложил най-високата цена, което се обявява пред всички участници, и търгът се закрива. 
/4/ При предложена еднаква най-висока цена от двама или повече участници търгът продължава между тях по правилата на търг с явно наддаване, като наддаването започва от предложената цена, като в случай на не присъствие на участниците се прилагат условията на чл.96 от Наредбата. 

Определяне на спечелил участник. Сключване на договор.

Чл.102.  За резултатите от търга, Комисията съставя протокол в два екземпляра, който се подписва от всички присъствали членове на комисията.

Чл.103. /1/ Протоколът се представя на Кмета на Общината, в срок до три работни дни от датата на провеждането му. Въз основа на представения протокол, в 7-дневен срок от провеждането на търга, Кмета на Общината издава заповед, с която се определя лицето спечелило търга, цената и условията на плащане/наемната цена, както и други условия предвидени в тръжната документация.
/2/ Заповедта на Кмета на Общината по алинея 1, се обявява в деня на издаването й, на публично място в сградата на общинска администрация, достъпно за всички заинтересовани лица.

/3/ Заповедта на Кмета по алинея 1, подлежи на обжалване по реда на АПК, в 14-дневен срок от съобщаването й на всички заинтересовани лица по реда на АПК. 
/4/ В срок до 7 /седем/ работни дни след изтичане срока на обжалване на заповедта по предходната алинея се освобождават депозитите на участниците, като този на спечелилия търга се задържа като гаранция за сключване на договора. В случай, че някой от участниците в търга обжалва заповедта в срока по алинея 3, то неговия депозит се задържа до окончателното приключване на производството по жалбата.
Чл.104. /1/ Участникът, спечелил търга, внася в 14-дневен срок от влизането в сила на заповедта достигнатата цена (или първата вноска, ако е предвидено разсрочено плащане), дължимите данъци, такси и режийни. Внесеният депозит се прихваща от цената/наемната вноска. 
/2/ При неплащане на цената в определения срок се счита, че спечелилият участник е отказал да заплати предложената цена и последният губи правото за сключване на сделка по предмета на търга, както и внесения депозит. 
/3/ В случая по ал.2, не по-късно от 7 /седем/ дни след изтичане на срока по алинея 1, за купувач се определя участника, предложил следващата по размер цена.

/4/ Ако лицето по ал.3 не внесе цената по срока по ал. 1, със заповед на Кмета на Общината се насрочва нов търг по реда на чл.95, ал.4 от Наредбата.
/5/ Правилата по предходните алинеи, се отнасят, когато участник, спечелил търг за отдаване под наем на общински имот, откаже да сключи договор за наем.

Чл.105. /1/ Договорът по предмета на търга се подписва от Кмета на Общината в 14-дневен срок от  представяне на документ за извършено плащане или други документи, ако са необходими такива.
/2/ При продажба правото на собственост се прехвърля върху купувача от датата на сключването на договора, което не изключва изготвянето при необходимост на предварителен договор за покупко-продажба по реда на Закона за задълженията и договорите.
/3/ Имуществото, предмет на сделката, се предава с приемателно-предавателен протокол от представителите на Общината и спечелилия участник, който е неразделна част от договора.
/4/ Вписването на договора се извършва от купувача, който представя екземпляр от вписания договор в сектор "Общинска собственост и контрол, търговия, транспорт и земеделие", след което за имота се издава заповед за отписване от актовите книги и в тях се прави фактическото отбелязване.
Чл.106. Внесените депозити на неспечелилите участници се освобождават в сроковете по чл.103, алинея 4 от Наредбата с писмено нареждане от председателя на комисията.

Публично оповестен конкурс.
Чл.107. Решение за сключване на правна сделка с общинско имущество чрез конкурс се взема в случаите, когато освен размера на цената, организаторът е поставил специфични изисквания към предмета на сделката и сключването и изпълнението ѝ са подчинени на определени условия. 

Чл.108. /1/ Кметът на Общината назначава комисия, която разработва условията на конкурса и прави мотивирано предложение до Кмета на Общината. 

/2/ Примерни условия на конкурса могат да бъдат: 
1. Заплащане на определена цена; 
2. Запазване предназначението на обекта; 
3. Запазване или създаване на работни места; 
4. Извършване на инвестиции; 
5. Свързани с опазване или възстановяване на околната среда;
6. Определен начин и срок за прехвърляне на собствеността;
7. Определяне на срок, през който приобретателят не може да се разпорежда с обекта на конкурса. 
8. Специфични технологични, технически или естетически качества на изпълнението или крайния строителен продукт; 
9. Други условия и изисквания към участниците, съобразно спецификата на сделката, включително и такива, които следва да бъдат изпълнени преди сключване на договора.

/3/ Кметът на Общината утвърждава конкурсните книжа и определя приоритетните условия на конкурса. 

Чл.109. /1/ Конкурсът се открива със заповед на Кмета на Общината.

/2/ Със заповедта по ал.1 се утвърждават условията за оглед на обекта и крайния срок за приемане на оферти за участие.

/3/ Комисията по провеждането на конкурса се определя съгласно чл.90.
/4/ В заповедта за назначаване на комисията се определят двама резервни членове, както и възнаграждение за членовете на комисията.

Чл.110. /1/ Условията на конкурса и срока за подаване на офертите се публикуват поне в един местен ежедневник, в интернет-страницата на общината най-малко 15 дни преди крайния срок за подаване заявленията за участие. 
/2/ Извлечение от заповедта на Кмета на общината по чл.109, ал.1, се обявява на видно място в сградата на общинската администрация в 3-дневен срок от нейното издаване.
Чл.111. Освен документите по чл.89 от Наредбата, офертата на участниците трябва да съдържа: 
1. Наименование на обекта на конкурса; 
2. Становище и разработки по отделните условия на конкурса; 
3. Проект за стопанско развитие на обекта; 
4. Допълнителни насрещни предложения на участника, в рамките на условията на конкурса. 
5. Цена и условия за плащане. 

Чл.112. /1/ Когато в предварително определения срок постъпи само една оферта, срокът за подаването им, може да се удължи 30 дни със заповед на Кмета на Общината. 

/2/ Ако в удължения срок не постъпят други оферти, конкурсът се провежда, дори и кандидатът да е само един, ако офертата му отговаря на конкурсните условия съгласно чл.108, ал.2.

/3/ Когато в определените срокове по алинея 1 не постъпят оферти, със заповед на Кмета на Общината се насрочва нов конкурс в едномесечен срок. В този случай, Комисията по провеждането му, може да направи предложение до Кмета на Общината, началната конкурсна цена да бъде намалена с не повече от 40 на сто. 

/4/ Кметът със заповед определя размера на началната конкурсна цена по предходната алинея.

Чл. 113. /1/ В едноседмичен срок, след изтичане на срока за приемане на офертите,  комисия ги разглежда и изготвя доклад до Кмета на общината, в който оценява и подрежда представените предложения. 
/2/ Кметът на общината в срок до десет дни от получаване на доклада, определя със заповед участника, спечелил конкурса, и окончателните условия по сделката. 

/3/ За спечелил конкурса се обявява участникът, чиято оферта най-пълно удовлетворява конкурсните условия или е направил насрещни предложения, по-благоприятни от първоначалните условия. 
/4/ Действията на комисията по провеждане на конкурса са публични и на тях могат да присъстват представители на средствата за масово осведомяване и на юридически лица с нестопанска цел.
Чл. 114. Комисията не допуска до конкурса участник в случай, че установи: 
1. Непълнота на представените документи и неспазване на изискванията, посочени в условията на конкурса; 
Чл. 115. Комисията може да поиска в определен от нея срок след изтичане срока на подаване на офертите писмени разяснения и/или документи по офертата. Тези разяснения не трябва да водят до промяна на представените предложения. 
Чл. 116. Въз основа на доклада по чл. 113, ал.1, Кметът на Общината издава заповед, с която обявява спечелелия конкурса, цената и условията на плащане. Заповедта се връчва на спечелелия по реда на АПК.

Чл. 117. /1/ Договорът по-предмета на конкурса се сключва от Кмета на Общината и спечелилия участник в 7-дневен срок след представяне на документ за извършеното плащане, или първоначалната вноска при разсрочено плащане, както и изпълнение на определените от конкурсните условия ангажименти. 
/2/ Имуществото - предмет на сделката, се предава с приемателно-предавателен протокол между представители на общината и спечелилия участник и е неразделна част от договора.

Чл. 118. /1/ При неплащане на цената в определения срок или неспазване на изискванията от предходната алинея, спечелилият участник губи правото за сключване на договор предмет на конкурса, както и внесения депозит, ако е определен такъв.
/2/  (изм. и доп. с решение 767/18.09.2025г.) В случая по алинея 1, със заповед на кмета на Общината за спечелил се определя участникът, класиран на второ място в доклада на комисията.

/3/ Ако лицето по алинея 2 не внесе цената в определения срок се насрочва нов конкурс по реда на чл. 108 от Наредбата.

Търгове за продажба на движими вещи.

Чл. 119. /1/ По реда на този раздел се организират търгове за продажба на общинско имущество, представляващо машини, съоръжения, оборудване, транспортни средства, стопански инвентар, излишни или негодни движими вещи и отделни възли и детайли от тях и на придобити материали от разчистване на строителни площадки. 

/2/ Наредбата не се прилага за движими вещи, за които в нормативен акт е предвиден друг ред за тяхната продажба. 

Чл. 120. Подготовката и провеждането на търговете става при условията на глава IX от настоящата Наредба. 

Чл. 121. /1/ Ако включена в търг вещ не е продадена, цената може да се намали с 40 %. Предложението за промяна на началната тръжна цена се прави от председателя на комисията до Кмета на Общината. 

/2/ Непродадените вещи, включени в два последователни търга с тайно наддаване, могат да се продават на първия по време кандидат-купувач, заявил писмено желанието си да закупи вещта (вещите) по цена не по-ниска от 60 % от първоначалната тръжна цена. 

/3/ Вещите по ал.2 се определят от Кмета на Общината със заповед за продажба до явяване на първи по време купувач. Заповедта се поставя на видно мястото в сградата на общината в началото на работния ден. 

/4/ Когато за вещите не се яви купувач в срок от 15 дни, Кмета на Общината определя реда за разпореждане с тях.

Финансиране и поддръжка на общинската собственост.

Чл. 122. /1/ Финансиране, построяване, реконструкция, управление и/или поддръжка на общинска собственост и инфраструктура се осигурява от бюджета на Община Перник, от нейни извънбюджетни източници или от прогроми и проекти финансирани от европейски и международни фондове. 

ГЛАВА ДЕСЕТА
НАДЗОР, АКТУВАНЕ И ОТПИСВАНЕ НА ИМОТИТЕ – ОБЩИНСКА СОБСТВЕНОСТ


Чл.123. Надзорът по придобиването, управлението и разпореждането с общинската собственост, както и по актуването и деактуването се извършва от Кмета на Общината, чрез специализирани звена в общинската администрация. 

/2/ Актовете за общинска собственост отговарят на условията и се водят съгласно изискванията на глава седма от ЗОС. 

Чл.124. /1/ Сектор “Общинска собственост и контрол, търговия, транспорт и земеделие”: 

1. Подготвя и съставя актовете за общинска собственост, съгласно чл.56, ал.1 от ЗОС;

2. Отписва по съответния ред общинска собственост;

3. Описва и завзема по съответния ред безстопанствени имоти и вещи, по смисъла на чл.13, ал.2 от ЗОС;

4. Обработва и изготвя преписките удостоверяващи възникването, изменението и прекратяването на правото на собственост на Общината и предоставените права на трети лица, както и други данни.

4. Упражнява от името на Кмета на Общината стопанисването на общинската собственост, както и контрола по управлението и ползването на имотите. 

5. Организира провеждането на търгове и конкурси по реда на Глава IX от настоящата Наредба, както и обработването на тръжната/конкурсната документация, съвместно със съответните специализирани звена на общинската администрация;

6. Уведомява отдел “Устройство на територията” за необходимостта от обособяване на части от имоти, като самостоятелни общински имоти, с цел по ефективното им управление или разпореждане; 

7. Изпълнява други функции и задачи, определени от Общински съвет или от Кмета. 

Чл.125. /1/ В Ообщината се създават и поддържат следните публични регистри:

а/ главен регистър за публичната общинска собственост, в който са включени всички съставени актове за публична общинска собственост;

б/ главен регистър за частната общинска собственост, в който са включени всички съставени актове за частна общинска собственост;

в/ регистър за разпоредителните сделки с имоти, общинска собственост, в който се вписват : данни за решението на общинския съвет за разпореждане с общински имоти; данните по АОС, видовете на разпоредителните сделки; пазарната оценка, данъчната оценка, оценката, определена от общинския съвет и крайната цена на сделката; начинът на разпореждане, насрещната страна на сделката и други данни, определени в конкретното решение на общинския съвет за дадена разпоредителна сделка.

/2/ Създаването, поддържането в актуалност и предоставянето на услуги от регистрите, както и включването им в компютърни автоматизирани системи, се извършва под общото ръководство и контрола на Кмета на Общината, в съответствие с наредбите на МРРБ и на МП.
Чл.126. /1/ Всяко лице може да получи справка по актовите книги за общинска собственост срещу заплащане на услугата, освен ако данните не представляват класифицирана информация по смисъла на Закона за защита на класифицираната информация и Закона за защита на личните данни.

/2/ В случаите, когато исканата справка не представлява фактическа трудност и не се налага издаването на служебно удостоверение информацията може да бъде устна. В случаите на отказ да бъде регистрирано или незабавно удовлетворено искането, лицето може да подаде писмено заявление.

/3/ В случаите, в които се налага справка по досието към акта за общинска собственост или се иска писмено удостоверение за наличието на определени документи или обстоятелства, лицето подава писмено заявление.

/4/ В двуседмичен срок от датата на подаване на заявлението по алинея 3, сектор “Общинска собственост и контрол, търговия, транспорт и земеделие” издава служебно удостоверение, копие от искания документ или мотивиран отказ.

/5/ Отдел “Общинска собственост и контрол, търговия, транспорт и земеделие”  може да откаже исканата справка, при условие, че исканата информация ще застраши правата на трети лица, засяга лични данни, или представлява служебна тайна.

/6/ Ако в срока по алинея 4 отдел “Общинска собственост и контрол, търговия, транспорт и земеделие” не представи исканата справка, се счита, че е налице мълчалив отказ.

ГЛАВА ЕДИНАДЕСЕТА

ДОПЪЛНИТЕЛНИ РАЗПОРЕДБИ

§ 1. По смисъла на тази наредба: 

1. “Безстопанствени имоти” са тези, за които няма данни по разписния лист към съответния действащ план, Кадастрална карта и кадастрални  регистри и от дирекция “Местни приходи и такси“ за собственика, и тези, за които в едномесечен срок от публикуването на съобщение в местен ежедневник, едновременно с поставяне на обявление на таблото за съобщения в Общината и интернет-страницата на Община Перник за издирване на собственика, няма постъпили претенции за собственост.

§ 2. /1/ За земите по §4 и следващите от ЗСПЗЗ, които не са заплатени от ползвателите в законоустановените срокове, и не са заявени за възстановяване от ползвателите или собствениците в законовия срок, се съставят актове за частна общинска собственост.

 /2/ Управлението и разпореждането със земите по ал.1 се подчинява на режима на Закона за общинската собственост, Закона за собствеността и ползването на земеделските земи, Правилника за прилагане на Закона за собствеността и ползването на земеделскине земи и други нормативни актове по общите им и специални правила.

ПРЕХОДНИ И ЗАКЛЮЧИТЕЛНИ РАЗПОРЕДБИ


     
§ 1. 
Наредба №8 за общинското имущество на територията на община Перник се приема на основание чл.8, ал.2, от ЗОС (доп.-ДВ бр.45 от 2012 год., в сила от 01.01.2013 г., изм.бр.96 от 2017 г., в сила от 01.01.2018 г.)  и отменя Наредбата за придобиване, управление и разпореждане с общинско имущество, приета с Решение №289/29.01.2009 г. на Общински съвет – Перник.  Наредбата е приета с Решение № 1066 от 28.02.2019г. на Общински съвет Перник и влиза в сила от деня на публикуването й на официалния сайт на Общински съвет-Перник и чрез средствата за масово осведомяване.
§ 2. Изпълнението на Наредбата се възлага на Кмета на Община Перник.
§3. С решение № 1093, Протокол № 4 от 07.03.2019г. Общински съвет Перник приема повторно Решение № 1066/28.02.2019г.,прието по Протокол № 3 от заседание на Общински съвет Перник, проведено на 28.02.2019г., с което приема  Наредба № 8 за  общинското имущество на територията на община Перник. 
§4. С решение № 112 / 26.02.2020г. Общински съвет Перник приема Наредба за изменение и допълнение на Наредба № 8 за  общинското имущество на територията на община Перник, което влиза в сила от деня на публикуването й на официалния сайт на Общински съвет-Перник и чрез средствата за масово осведомяване.
§5. С решение № 1289, Протокол 8 от 20.07.2023 г. Общински съвет Перник приема Наредба за изменение и допълнение на Наредба № 8 за  общинското имущество на територията на община Перник, което влиза в сила от деня на публикуването й на официалния сайт на Общински съвет-Перник.

§6. С решение № 212, Протокол 6 т.10 от 23.05.2024 г. Общински съвет Перник приема Наредба за изменение и допълнение на Наредба № 8 за  общинското имущество на територията на община Перник, което влиза в сила от датата на обявяването й на интернет страницата на Общински съвет Перник.
§7. (нов, приет с решение №767/18.09.2025г.) Наредбата за изменение и допълнение на Наредба №8 за общинското имущество на територията на община Перник, приета с решение №767, Протокол 11, т.20  от 18.09.2025 г. на Общински съвет Перник, влиза в сила от деня на публикуването й на официалния сайт на Общински съвет Перник.
§8. (нов- Наредба №17 за изменение и допълнение на  подзаконови нормативни актове, приети от Общински съвет Перник, приета с Решение № 782 от 16.10.2025г.)    След датата на въвеждане на еврото в Република България, размерът на всички парични стойности от наредбата, посочени в български лева се превалутират и закръгляват в евро, съобразно реда регламентиран в чл.12 и чл.13 от Закона за въвеждане на еврото в Република България.

ПРЕДСЕДАТЕЛ:

НАРЕДБА ЗА ИЗМЕНЕНИЕ И ДОПЪЛНЕНИЕ НА

 НАРЕДБА № 8

ЗА ОБЩИНСКОТО ИМУЩЕСТВО

НА ТЕРИТОРИЯТА НА ОБЩИНА ПЕРНИК

Приета с решение 112/26.02.2020г.

 на Общински съвет Перник/

  §1Текста на чл.27 се изменя и допълва, като придобива следния вид:

 Чл.27. /1/ След решение на Общинския съвет, Общината предоставя безвъзмездно на правоимащите по чл.31 от ЗПП, политически партии, които имат парламентарна група или достатъчен брой народни представители да образуват такава, нежилищни помещения за задоволяване на административните нужди на местните им структури.

  /2/ Помещения по ал.1, могат да се предоставят и на политически партии, които на последните избори за народни представители са получили не по малко от едно на сто от действителните гласове в страната и извън страната,  с изключение на  гласовете по чл.279, ал.1, т.6 от Изборния кодекс.

 /3/ Исканията за предоставяне на помещения по ал. 1 и ал.2  се отправят до Кмета на Общината и до Председателя на Общинския съвет. Проектите за решения се подготвят от общинската администрация и се внасят за разглеждане в Общинския съвет с мотивиран доклад. 

 /4/Политическите партии задължително прилагат към искането един от следните документи:

-надлежно издаден документ за Парламентарно представителство на партията в действащото Народно събрание

-документ, удостоверяващ броя на народните представители от партията, в случай че същата няма парламентарна група

-документ, удостоверяващ, че на последните избори за народни представители партията е получила не по малко от едно на сто от действителните гласове в страната и извън страната,  с изключение на  гласовете по чл.279, ал.1, т.6 от Изборния кодекс   

  /5/ Кметът на Общината издава заповед за настаняване, въз основа на която се сключва договор за учредяване безвъзмездно право на ползване на правоимащата  политическа партия, със срок до края на мандата на съответното Народно събрание.

 §2Създава се нов чл.27а със следния текст:

 Чл.27а. /1/ Без търг или конкурс, с решение на Общински съвет, могат да се отдават под наем нежилищни помещения за задоволяване на административните нужди на местните структури на синдикални организации.

 /2/ Исканията за предоставяне на помещения по ал. 1 се отправят до Кмета на общината и до Председателя на Общинския съвет. Проектите за решения се подготвят от общинската администрация и се внасят за разглеждане в Общинския съвет с мотивиран доклад. п

  /3/ Синдикалните организации могат да наемат не повече от един имот, или части от него за офис на територията на Община Перник.

  /4/ Общинските ръководства на Синдикалните организации задължително прилагат към искането препис от документа за регистрация на общинската структура на съответната национално представена синдикална организация по смисъла на КТ.

 /5/ Кмета на Общината издава заповед за настаняване, въз основа на която се сключва договор за наем за срок до 3 /три/ години, определен в решението на  Общински съвет. Наемната цена се определя с решението на Общински съвет.

§ 3 Създава се нов чл. 27б със следния текст:

Чл.27б /1/ Без търг или конкурс с решение на Общинския съвет могат да се отдават под наем нежилищни помещения за задоволяване на административните нужди на местни структури на политическите партии, представени в местния законодателен орган – Общинския съвет.

/2/ Исканията за предоставяне на помещения по ал.1 се отправят до Кмета на Общината и до Председателя на Общинския съвет, проектите за решения се подготвят от Кмета и се внасят за разглеждане в Общинския съвет с мотивиран доклад.

/3/ Политическите партии задължително прилагат към искането: надлежен документ за представителство на партията в Общински съвет Перник, според последните местни избори, броя на общинските съветници, представители на партията в Общинския съвет.

/4/ При наличието на помещения Кмета на Общината издава заповед за настаняване въз основа на което се сключва договор за наем със срок до края на мандата на съответния Общински съвет, като наемната цена се определя с решение на Общинския съвет.

/5/ Не се предоставят помещения на политически партии по ал.1 ако те не са изпълнили задълженията си към Общината, произтичащи от ползването на други общински имоти.

/6/ Списъкът на помещенията и имотите, които могат да се отдават под наем по този член се приема и актуализира от Общинския съвет.

  §4 Текста на чл.95, ал.6 се изменя и допълва, като придобива следната редакция: 

  /6/ В случай, че в резултат на декласиране на участник остане само един кандидат, търгът се провежда и участника се обявява за спечелил по предложената от него цена, която не може да бъде по-ниска от началната тръжна цена

§5 Наредбата за изменение и допълнение на Наредба №8 за общинското имущество на територията на Община Перник е приета с решение №112/ 26.02.2020г. на Общински съвет Перник и влиза в сила от деня на публикуването й на официалния сайт на Общински съвет Перник и чрез средствата за масово осведомяване.

ПРЕДСЕДАТЕЛ:

 /Д. КОЛЕВ/

НАРЕДБА ЗА ИЗМЕНЕНИЕ И ДОПЪЛНЕНИЕ НА

 НАРЕДБА № 8

ЗА ОБЩИНСКОТО ИМУЩЕСТВО

НА ТЕРИТОРИЯТА НА ОБЩИНА ПЕРНИК

Приета с решение 1289/20.07.2023г.

 на Общински съвет Перник/
§1. Текста на чл.78 ал.1 се изменя и допълва, като придобива следния вид:
/1/ Право на пристрояване и/или право на надстрояване на сграда построена върху имот частна общинска собственост се учредява от кмета на общината без търг или конкурс на собственика на сградата, както и на собственици на жилища сгради – етажна собственост или на техните сдружения, при условията на чл. 183, ал. 2 и 3 от ЗУТ, по цени определени от независим сертифициран оценител и приети от Общински съвет Перник.
§2. Наредбата за изменение и допълнение на Наредба №8 за общинското имущество на територията на община Перник, приета с решение № 1289, Протокол 8 от 20.07.2023 г. на Общински съвет Перник, влиза в сила от деня на публикуването й на официалния сайт на Общински съвет Перник.

ПРЕДСЕДАТЕЛ: 

 /Д. ЗАХАРИЕВ/
НАРЕДБА ЗА ИЗМЕНЕНИЕ И ДОПЪЛНЕНИЕ НА

 НАРЕДБА № 8

ЗА ОБЩИНСКОТО ИМУЩЕСТВО

НА ТЕРИТОРИЯТА НА ОБЩИНА ПЕРНИК

Приета с решение 212/23.05.2024г.

 на Общински съвет Перник/
§1. Текстът на чл.25 се изменя и допълва, както следва: 

Чл.25. /1/ Без търг или конкурс могат да се отдават под наем свободни нежилищни имоти – общинска собственост, след решение на Общински съвет  Перник на:

1. юридически лица с нестопанска цел, осъществяващи дейност в обществена полза за здравни, образователни и други хуманитарни дейности за социално задоволяване на съответните нужди на населението на общината и на общински търговски дружества. В решението се описват точната идентификация на имота и юридическото лице; мотивите за отдаването под наем; сроковете и наемната цена, както и други специфични условия и изисквания. Наемната цена се определя, съгласно Наредба № 2 за определянето и администрирането на местните такси и цени на услуги на територията на община Перник.

2. общински лечебни заведения - публични предприятия - търговски дружества с едноличен собственик на капитала Община Перник. В решението се описват точната идентификация на имота и юридическото лице; мотивите за отдаването под наем; сроковете и наемната цена, както и други специфични условия и изисквания. Наемната цена се определя, съгласно Наредба № 2 за определянето и администрирането на местните такси и цени на услуги на територията на община Перник.

/2/ Приоритетно се разглеждат такива дейности, които: 

1. ще са безплатни за населението, или ще се предлагат на фиксирани ниски цени;

2. ще са уникални и от особено значение за населението на общината; 

3. ще имат висок социален ефект. 

/3/ Въз основа на решението на Общински съвет, кметът на Общината или оправомощено от него длъжностно лице, сключва договор за наем.

§2. Наредбата за изменение и допълнение на Наредба № 8 за общинското имущество на територията на община Перник влиза в сила от датата на обявяването й на интернет страницата на Общински съвет Перник.

                                            ПРЕДСЕДАТЕЛ:

 /Д. ЗАХАРИЕВ/
НАРЕДБА ЗА ИЗМЕНЕНИЕ И ДОПЪЛНЕНИЕ НА

 НАРЕДБА № 8

ЗА ОБЩИНСКОТО ИМУЩЕСТВО

НА ТЕРИТОРИЯТА НА ОБЩИНА ПЕРНИК

Приета с решение 767/18.09.2025г.

 на Общински съвет Перник/

Приема Наредба за изменение и допълнение на Наредба № 8 за общинското имущество на територията на община Перник (приета с решение № 1093, Протокол № 4/ 07.03.2019г.,прието повторно с решение № 1066/ 28.02.2019г., Протокол № 3/28.02.2019г.,изм. и доп. с решение 112/26.02.2020г.; изм. и доп. с решение № 1289; изм. и доп. с решение 212/23.05.2024г. на Общински съвет Перник), както следва:
§1. В ГЛАВА ПЪРВА „ОБЩИ РАЗПОРЕДБИ“ :

1. Отменя текста на чл.2 т.7.  
2. Допълва чл.4 с нова ал.5, със следното съдържание: В изпълнение на Стратегията за управление на общинската собственост, се приема план за действие на общинските концесии в съответствие със Закона за концесиите.
§2. В ГЛАВА ТРЕТА „ПРИДОБИВАНЕ НА ИМОТИ И ВЕЩИ“ :

1. Изменя и допълва текста на чл.7. ал.1, т.8, като придобива следния вид: Чрез принудително отчуждаване на недвижими имоти за осъществяване на мероприятия, попадащи в обхвата на чл.3, ал.2 от ЗОС по реда и условията на Глава трета принудително отчуждаване на имоти - частна собственост за общински нужди от ЗОС. 

2. Изменя и допълва текста на чл.7. ал.1, т.12, като придобива следния вид: Чрез придобиване на имоти при условията и по реда на чл.15, чл.17, чл.199 и §8 от ЗУТ.
3. Изменя и допълва текста на чл.10. ал.1, като придобива следния вид: Дарения и завещания на недвижими имоти и вещи се приемат от кмета на Общината при условията на чл.61, ал.2 от Закона за наследството и след решение на Общински съвет Перник.
§3. В ГЛАВА ЧЕТВЪРТА „УПРАВЛЕНИЕ И ОТДАВАНЕ ПОД НАЕМ НА ИМОТИ – ПУБЛИЧНА ОБЩИНСКА СОБСТВЕНОСТ“ :

1. Изменя и допълва текста на чл.15 ал.3,  като придобива следния вид: Публичната общинска собственост, предназначена за осъществяване на функциите на кметството се управлява от кмета на съответното кметство, след решение на общински съвет.
2. Изменя текста на чл.15 ал.4,  като придобива следния вид:  „Публичната общинска собственост, предназначена за осъществяване функциите на общинската администрация в населените места, които не са кметства се управлява от кметския наместник на съответното населено място след решение на общинския съвет.

§4. В ГЛАВА ПЕТА „УПРАВЛЕНИЕ И ОТДАВАНЕ ПОД НАЕМ НА ИМОТИ - ЧАСТНА ОБЩИНСКА СОБСТВЕНОСТ“:
1. Изменя и допълва текста на чл.27 ал.1, като придобива следния вид: „След решение на Общинския съвет, кметът на Общината предоставя безвъзмездно на правоимащите по чл.31 от ЗПП политически партии, които имат парламентарна група или достатъчен брой народни представители да образуват такава, нежилищни помещения за задоволяване на административните нужди на местните им структури.

2. Изменя и допълва текста на чл.27 ал.3, като придобива следния вид: Исканията за предоставяне на помещения по ал.1 и ал.2  се отправят до кмета на Общината. Проектите за решения се подготвят от общинската администрация и се внасят за разглеждане в Общинския съвет с мотивиран доклад.

3. Изменя и допълва текста на чл.33, като придобива следния вид: Прекратяването на наемните правоотношения става по реда на чл.15 от ЗОС. Договорът се прекратява, ако е констатирано дори само едно основание от фиксираните в чл.15 ал.1 от ЗОС или в договора за наем.

§5. В ГЛАВА ОСМА „РАЗПОРЕЖДАНЕ С ИМОТИ И ВЕЩИ – ОБЩИНСКА СОБСТВЕНОСТ“ : 
1. Изменя и допълва текста на чл.62 ал.2, като придобива следния вид: Продажбата по ал.1 се извършва след приети от Общинския съвет оценки, изготвени от най-малко двама независими оценители, като крайната пазарна цена не може да бъде по - ниска от средноаритметичната стойност на изготвените независими пазарни оценки.

2. Отменя текста на чл.66 ал.3.  
3. Изменя и допълва текста на чл.67 ал.6, като придобива следния вид: Окончателният договор се сключва в срок от един месец след влизане в сила на заповедта на кмета за изменението на подробния устройствен план. След изтичане на този срок, Общината може да иска сключване на окончателен договор по съдебен ред, както и обезщетение в размер на законната лихва  върху дължимите суми за периода на забава.

4. Изменя и допълва текста на чл.75 ал.2, като придобива следния вид: Правото на строеж може да се учредява възмездно или безвъзмездно. Безвъзмездното право на строеж може да се учредява само на:
  - юридически лица на бюджетна издръжка;
 - религиозни институции или техни местни поделения за обредни, молитвени или богослужебни домове за публични религиозни обреди и служби, за храмове и манастири, регистрирани съгласно Закона за вероизповеданията;
 - други лица, когато това е предвидено в закон.

5. Изменя и допълва текста на чл.75 /6/, като придобива следния вид: Без търг или конкурс се учредява възмездно право на строеж след решение на Общински съвет на:

- граждани с установена жилищна нужда по реда на наредбата по чл.45а от ЗОС за строеж на жилищна сграда;

- юридически лица на бюджетна издръжка;

- религиозни институции или техни местни поделения за обредни, молитвени или богослужебни домове за публични религиозни обреди и служби, за храмове и манастири, регистрирани съгласно Закона за вероизповеданията;»
6. Отменя текста на чл.78 ал.2, т.2 .
7. Допълва текста на чл.82 ал.1 с нова точка 5, със следното съдържание: Религиозни институции или техни местни поделения за обредни, молитвени или богослужебни домове за публични религиозни обреди и служби, за храмове и манастири, регистрирани съгласно Закона за вероизповеданията.
§6. В ГЛАВА ДЕВЕТА „ОРГАНИЗИРАНЕ И ПРОВЕЖДАНЕ НА ПУБЛИЧНИ ТЪРГОВЕ И ПУБЛИЧНО ОПОВЕСТЕНИ КОНКУРСИ“ : 
Изменя и допълва текста на чл.118 ал.2, като придобива следния вид: В случая по алинея 1, със заповед на кмета на Общината за спечелил се определя участникът, класиран на второ място в доклада на комисията.

§7. В „ПРЕХОДНИ И ЗАКЛЮЧИТЕЛНИ РАЗПОРЕДБИ“ :

Приема нов §7, със следното съдържание:  Наредбата за изменение и допълнение на Наредба №8 за общинското имущество на територията на община Перник, приета с решение №767, Протокол 11, т.20  от 18.09.2025 г. на Общински съвет Перник, влиза в сила от деня на публикуването й на официалния сайт на Общински съвет Перник. 
ЗА ПРЕДСЕДАТЕЛ: 
 /Р. АНДРЕЕВА/

